Dogovorena saradnja sa prof. dr Milanom Simatovićem\nU cilje još boljeg unapređenja usluga za naše pacijente sa velikim zadovoljstvom Vas obavještavamo da je Javna zdravstvena ustanova Bolnica Istočno Sarajevo uspostavila saradnju sa eminetnim stručnjakom iz oblasti opšte hirurgije Prof. Dr Milanom Simatovićem.\nProf. dr Milan Simatović specijalista opšte hirurgije i redovni profesor na Medicinskom fakultetu u Banja Luci u našu ustanovu dolaziće po pozivu, a u dogovoru sa našim hirurzima i zajedno sa njima obavljati složene operacije na želucu, debelom crijevu i žučnim putevima. Sve dodatne inforamcije se mogu dobiti na broj telefona 057 325 329 svakog radnog dana od 9 do 14 časova.\nPored obavljanja složenih hirurških intervencija profesor Simatović će aktivno edukovati naše hirurge kako bi i sami ubrzo mogli raditi takve zahtjevne operacije. Iako smo zdravstvena ustanova sekundardnog nivoa, uvođenjem ove procedure pružaćemo usluge tercijalnog novoa zdravstvene zaštite.\nSvoja stručna usavršavanja Prof. dr Milan Simatović sticao je na velikom broju poznatih Univerzitetski klinika koje su specijalizovane za ovakve vrste hiriruških intervencija. Pored toga on je član mnogobrojnih domaćih i stranih naučnih i stručnih udruženja.\nO terminu dolaska gostujućeg profesora možete se dodatno informisati na našoj internet stranici www.bolnicakasindo.com.


Los Anđeles Lejkersi su ostvarili 12. pobedu u novoj sezoni, savladavši veoma talentovanu ekipu Indijane sa 104:96, a na toj utakmici Lebron Džejms je napravio novi iskorak u košarkašoj istoriji.\nPostigao je "kralj" 38 poena, imao devet skokova i sedam asistencija, ali je učinio još nešto.\nUspeo je da čak 436. put u NBA karijeri odigra meč u kome je dao 30 ili više poena, čime je prestao da deli treću poziciju sa čuvenim Karlom "poštarem" Malonom i sada je sam na tom mestu.\nIspred njega su, po broju 30+ utakmica u najjačoj ligi sveta, još samo dve legende "igre pod obručima": drugoplasirani Vilt Čembrlen (515) i neprikosnoveni Majkl Džordan (562).\nUz Džejmsa, dobru partiju protiv Pejsersa pružili su Ingram (14) i rezervista Hart (13), a u Indijani mlađi Sabonis (20 poena i 15 skokova za 29 minuta), dok je je hrvatski reprezentativac Bojan Bogdanović zastao na 14 poena.\nIgrači sa najviše NBA mečeva na kojima su dali 30 ili više poena:\n562 utakmice - Majkl Džordan\n515 - Vilt Čembrlen\n436 - Lebron Džejms\n435 - Karl Malon


Dragomir Karić posetio čuvenu Sremsku kulenijadu u Erdeviku - Biznis Telegraf.rs\n12/07/21 | 12:30\nOn je na štandovima razgovarao sa brojnim izlagačima o načinu unapređenja proizvodnje, ali i mogućnostima da pomogne malim i srednji proizvođačima oko plasmana njihovih proizvoda na tržište Evroazijske unije\nPrintscreen/Youtube/ KARIC company family\nNarodni poslanik i zamenik predsednika Pokreta Snaga Srbije– BK Dragomir J. Karić posetio je sa svojim saradnicima manifestaciju Sremska kulenijada, koja je po 22. put održana u Erdeviku.\nOn je na štandovima razgovarao sa brojnim izlagačima o načinu unapređenja proizvodnje, ali i mogućnostima da pomogne malim i srednji proizvođačima oko plasmana njihovih proizvoda na tržište Evroazijske unije.\nGosti iz cele Srbije su pored kvalitetne hrane imali priliku da uživaju i u bogatoj ponudi crvenih i belih vina. Pored kulena degustirali su se i slaninica, kobasice, prštuta, šunka, čvarci, sirevi i peciva i razne đakonije koje su mamile mnogobrojne posetioce. Duh srpske tradicije i bogatstvo naše kulture igrom i pesmom dočarali su i članovi brojnih kulturno-umetničkih društva, čiji su nastupi ispraćeni ovacijama.\nOvogodišnjoj Sremskoj kulenijadi prisustvovali su premijerka Ana Brnabić i ministar unutrašnjih poslova Aleksadnar Vulin.\nPremijerka je uručila nagrade apsolutnim pobednicima 22. Sremske kulenijade u proizvodnji kulena u uzanom omotaču Milanu Kabiću iz Šida i pobedniku u proizvodnji kulena u prirodnom omotaču Emiliji Jeremić iz Martinaca.\nOrganizatori ove tradicionalne manifestacije su Privredna komora Srbije – Regionalna privredna komora Sremskog upravnog okruga, Opština Šid predvođena predsednikom Zoranom Semenovićem i Mesna zajednica Erdevik.\nKarića i njegove saradnike na svom imanju ugostosto je i njegov kolega narodni poslanik dr Milorad Mijatović sa porodicom. Prisutni gosti i ostale kolege poslanici tom prilikom složili su se da je potrebno raditi na očuvanju porodičnog biznisa.\nDomaćin poslaniku Kariću bio je predsednik Sremskog okruznog odbora Pokreta Snaga Srbije –BK Zoran Kričković.\nTehnološki lideri kupuju vakcine za svoju zemlju, u kojoj je obe doze primilo samo 0,3% stanovništva\nOdržana peta sednica Odbora za privredu, regionalni razvoj, trgovinu, turizam i energetiku


Sjeverin: 24 godine traganja za istinom, pravdom i priznanjem - Fond za humanitarno pravo/Humanitarian Law Center/Fondi për të Drejtën Humanitare | Fond za humanitarno pravo/Humanitarian Law Center/Fondi për të Drejtën Humanitare\n/Informisanje/Saopštenja/Sjeverin: 24 godine traganja za istinom, pravdom i priznanjem\nPripadnici paravojne jedinice „Osvetnici”, koja je delovala pod okriljem Vojske Republike Srpske (VRS), presreli su 22. oktobra 1992. godine, kod mosta na Limu u mestu Mioče (BiH), autobus užičkog preduzeća „Raketa” koji je saobraćao na redovnoj liniji Priboj–Rudo–Priboj. Nakon legitimisanja svih putnika, iz autobusa su izveli samo građane bošnjačke nacionalnosti – Mehmeda Šeba, Zafera Hadžića, Meda Hodžića, Medredina Hodžića, Ramiza Begovića, Derviša Softića, Mithada Softića, Muja Alihodžića, Aliju Mandala, Seada Pecikozu, Mustafu Bajramovića, Hajrudina Sajtarevića, Esada Džihića, Idriza Gibovića, Ramahudina Ćatovića i Mevlidu Koldžić – i vojnim kamionom ih odvezli u pravcu Višegrada, gde su brutalno pretučeni i potom ubijeni. Veče uoči ovog događaja, pripadnici iste jedinice oteli su Sabahudina Ćatovića ispred porodične kuće u Sjeverinu i odveli ga u nepoznatom pravcu.\nOkružni sud u Beogradu kvalifikovao je otmicu i ubistva kao ratni zločin protiv civilnog stanovništva i 2005. godine pravnosnažno osudio pripadnike jedinice „Osvetnici” Milana Lukića, Olivera Krsmanovića, Dragutina Dragićevića i Đorđa Ševića na 20, odnosno 15 godina zatvora. Nakon okončanja krivičnog postupka, institucije Srbije su odbijale sve zahteve srodnika žrtava za obeštećenje i druga prava koja im po Ustavu i zakonu pripadaju. Jedini pozitivan korak načinila je opština Priboj, koja je pomogla izgradnju spomen-obeležja otkrivenog u oktobru 2015. godine i čiji predstavnici učestvuju u komemoraciji ovog zločina.\nPorodice ubijenih Sjeverinaca bezuspešno su pokušale da dobiju obeštećenje za ubistvo svojih najbližih, tuživši Republiku Srbiju 2007. godine zbog njene podrške VRS-u, kao i zbog njene odgovornosti za nesprečavanje ovog zločina i obaveze da zaštiti građane pograničnog područja u vreme trajanja oružanog sukoba u susednoj BiH. Nakon više od šest godina suđenja, njihova tužba je odbijena, a postupak se trenutno nalazi pred Evropskim sudom za ljudska prava. Sud u Srbiji odbio je da razmatra povezanost tadašnjih vlasti Srbije i Republike Srpske i nije našao da je\ndržava odgovorna zbog neobezbeđivanja državne granice, ljudi i imovine u blizini područja zahvaćenog ratom, na šta su organi unutrašnjih poslova i vojske bili obavezani po tadašnjim propisima.\nOdbijeni su i zahtevi pojedinih srodnika žrtava za mesečno novčano primanje, koje se priznaje članovima porodice civilnih žrtava rata, u skladu sa Zakonom o pravima civilnih invalida rata. Istovetno obrazloženje za njihovo odbijanje je da se Zakon ne primenjuje na slučajeve kada se pogibija dogodila van teritorije Republike Srbije – iako se takav uslov nigde u Zakonu izričito ne postavlja i uprkos tome što su slični zahtevi u nekim drugim slučajevima prihvaćeni. Nedavno usvajanje ustavne žalbe koju je na jednu od ovih odluka podneo otac otetog Seada Pecikoze, Rasim, ukazuje na moguću promenu stava u pravcu toga da žrtvama ovog zločina nad civilima treba dodeliti i status civilne žrtve rata i pripadajuće mesečno primanje. Ustavni sud se, naime, pozvao na stavove koje je ranije izneo Vrhovni sud Srbije odlučujući u sličnim slučajevima: da sticanje prava predviđenih navedenim Zakonom nije uslovljeno mestom gde su se pogibija ili ranjavanje dogodili. Našavši da različita tumačenja odredbi Zakona dovode do povrede prava na pravično suđenje, Ustavni sud je ukinuo donetu odluku i predmet Rasima Pecikoze vratio Upravnom sudu na ponovno odlučivanje.\nPored nastojanja da za svoje stradanje dobiju adekvatno obeštećenje, porodice žrtava i dalje tragaju za telima ubijenih. Tokom prethodne 24 godine pronađeni su posmrtni ostaci samo jedne žrtve – Medredina Hodžića 2010. godine u jezeru Perućac – dok porodice drugih žrtava i dalje žive u stanju dubokog beznađa zbog nemogućnosti da svoje bližnje sahrane i obeleže mesto ukopa.\nDugogodišnji jalovi napori porodica žrtava da ostvare svoje pravo na reparacije van svake sumnje ukazuju na težnju institucija da izbegnu priznavanje odgovornosti Srbije za propuste koji su doveli do otmice i ubistva žitelja Sjeverina. Neuspešna potraga za telima ubijenih, sa druge strane, svedoči o zaveri ćutanja koja je usmerena na sprečavanje svakog pokušaja da se otkrije istina koja je sadržana u arhivama institucija Srbije. Pozitivni koraci koji nesumnjivo postoje – poput angažovanja lokalne vlasti u memorijalizaciji stradanja žrtava i poslednje odluke Ustavnog suda koja može prekinuti proizvoljno tumačenje zakona – jedina su, ali nedovoljna uteha za porodice koje više od dve decenije iščekuju istinu, pravdu i priznanje. FHP i Sandžački odbor za zaštitu ljudskih prava i sloboda stoga smatraju da odgovornost za njihovu punu rehabilitaciju i reparaciju nose isključivo institucije Srbije, zbog čega od njih zahtevaju da upravo na primeru Sjeverina pokažu rešenost da odustanu od izbegavanja odgovornosti za kršenja ljudskih prava tokom 1990-ih i žrtvama pruže dugo čekano zadovoljenje.


POZNO LETO NA OBALI EGEJA: Titanic Deluxe Bodrum istinsko uživanje u najlepšem bodrumskom zalivu (FOTO)\nUkoliko je odluka o vašem letovanju pala na septembar i odabrali ste Bodrum, sledeći korak je da izaberete neki od fenomenlanih hotela. Jedan od onih koji će definitivno učiniti da se zaljubite u Egej i da mu se uvek vratite, jeste hotel Titanic Deluxe Bodrum 5*. Smešten u jednom od najlepših zaliva Bodruma, ističe se specifičnom arhitekturom inspirisanom stilovima Bodruma i Mikonosa.\nNa peščanoj plaži dugoj 350 metara, prostire se na 80 000 m2 Guverdžinlik zaliva, zahvaljujući kom je zaštićen od vetrova, te je boravak u ovim predelima uvek prijatan. Titanic Deluxe Bodrum 5* ozbiljno shvata potrebe svakog gosta, pa zahvaljujući tome može da se pohvali jedinstvenom „High class all inclusive“ uslugom, kojom pomera granice pojma luksuza.\nOdiše elegancijom i posvećuje se svakom gostu individualno, jer svaki gost je poseban u ovom hotelu. Idealan je za uživanje među najlepšim bojama prirode, a u ponudi ima bogate sadržaje, od glavnog restorana i 4 a la carte restorana, barova, poslastičarnice, do otvorenih i zatvorenih bazena, akva parka, sportskih aktivnosti i „Tini Kids“ kluba za radost onih najmlađih.\nTitanic Deluxe Bodrum 5* će biti vaše mesto za beg i uživanje u komforu sa najdražima. U ponudi je dobro poznate agencije „1 A Travel“, koja ima već dugogodišnje iskustvo sa aranžmanima u Turskoj, Egiptu.\nNa sva vaša pitanja odgovaraju ljubazni zaposleni „1 A Travel-a“, putem kontakt centra – 011/655 78 00. Ukoliko vam to, zbog velikog interesovanja i opterećenosti svih linija, ne pođe za rukom, možete nam se obratiti i na društvenim mrežama Facebook ili Instagram. Za online rezervacije i uplate preko 1A Travel Green, odobravamo popust od 10 evra po rezervaciji u duhu dobrog i brižnog odnosa prema našem okruženju, a u maniru izbegavanja nepotrebne štampe i trošenja suvišnog papira.


Matija Perčić: IPARD i ja - Domaćinska kuća\nKuća » IPARD » Matija Perčić: IPARD i ja\nIlustracija: Matija Perčić, foto: Svetlana Kovačević\nMatija Perčić, ima 26 godina i živi u okolini Subotice. Matija je odlučio da nastavi porodičnu tradiciju bavljenja poljoprivredom , on je treća generacija u porodici Perčić. Obrađuju oko 100 ha, prvenstveno gaje žitarice za ishranu stoke, jer imaju oko 70 tovnih junadi simentalske rase, i Aberdin Angus rase.\nPo Matijinim rečima ova godina nije bila baš najbolja, prinos kukuruza je bio oko 5 t po hektaru, pšenica je podbacila zbog sušnog perioda u proleće, mada su oni spremili dosta kabaste hrane, i to će biti dovoljno za zimu.\n,, Nije lako baviti se poljoprivredom, ali ja sam odlučio da nastavim porodičnu tradiciju. Nisam još uvek oženjen, ali naravno i to imam u planu. Koristimo subvencije Ministarstva poljoprivrede, konkretno za tov, i uvek dobijamo na vreme, do sada nije bilo kašnjenja. Koristimo i pogodnosti subvencionisanih kredita Ministarstva poljoprivrede, gde je kamata 1 odsto. Prošle godine nam je značilo jer smo mogli da podignemo kredit za likvidnost, jer je kao što znate bila teška godina, zbog korone i celokupne situacija, priča nam Matija, i dodaje: Konkurisao sam za Meru 1, u okviru IPARD-a II za nabavku mašina neophodnih na našem gazdinstvu.\n“Vrednost investicije bez PDV-a bila je 6,9 miliona dinara i odobren mi je povraćaj od 65 odsto. Investirali smo najpre novcem koji smo dobili tako što smo podneli kredit, a kad smo ostvarili povraćaj, vratili smo uzeti novac“. Izabrao sam teleskopski manipulator kako bih olakšao mnoge poslove na farmi među kojima su oni najteži, kao što je manipulacija rolo balama i izđubrivanje objekata, priča nam ovaj mladi poljoprivrednik.\nNa njegovoj farmi sada sve funkcioniše brže i lakše uz pomoć teleskopskog manipulatora model „Merlo P27.6 PLUS“.\nPlaniram ponovo da se prijavim za neku novu investiciju. Preporučujem svima da pokušaju jer u zamenu za malo truda u prikupljanju dokumentacije može mnogo toga da se dobije. Na kraju da pohvalim i da se zahvalim svim kontrolama Ministarstva koje su bile izuzetno korektne i spremne na saradnju.\nPrevPrethodnaMere za sprečavanje i kontrolu bolesti – ključne za zdravlje i dobrobit životinja\nSledećaNeodoljivi ukusi ravniceSledeći


27. Apr 2000 17:33 (GMT+01:00)\nFederalne snage upale u još jednu čečensku zasedu\nUbijeno najmanje 10 ruskih vojnika\nMOSKVA (Beta-Rojters) - Najmanje 10 ruskih vojnika poginulo je kada su naleteli na zasedu čečenskih pobunjenika kod mesta Serzen-Jurt u južnoj Čečeniji, saopštili su juče ruski vojni izvori.\nPortparol ruske vojske u vojnoj bazi Kankala nedaleko od Groznog izjavio je Itar-Tasu da je rusku izviđačku grupu u blizini tog sela napala grupa od oko 60 pobunjenika i dodao da su Rusi potom prešli u kontranapad i ubili najmanje 20 Čečena.\nPortparol pobunjenika Movladi Udugov je u telefonskoj izjavi Rojtersu naveo da je u zasedi kod Serzen-Jurta ubijeno između 18 i 20 ruskih vojnika, a da pobunjenici pritom nisu imali gubitaka.\nRuski predsednik Vladimir Putin je tim povodom u četvrtak najavio da će specijalne snage federalne vojske nastaviti i pojačati operacije u planinskim delovima Čečenije.\n"Kakve god da su žrtve i događaji u Čečeniji, činjenica je da nema banditske vlasti u republici, nema i neće biti organizovanih banditskih formacija. Potrebno je da stanovništvo Čečenije postane svesno da je ponovno uspostavljanje normalnog života prioritetan zadatak za vladu", rekao je Putin na sastanku vlade.\nOn je saopštio da će u ovoj godini Moskva uložiti skoro 7,5 milijardi rubalja (267 miliona dolara) u obnovu ekonomije i socijalnog sektora u Čečeniji.\nČesi će glasati protiv isključenja Rusije iz SE\nČeška neće narednog meseca podržati postojeći predlog da se Rusija zbog kršenja ljudskih prava u Čečeniji isključi iz Saveta Evrope. Šef češkog MIP Jan Kavan je svoje protivljenje obrazložio strahovanjem da bi se izolovana Rusija najverovatnije opasno radikalizovala. "Moramo da kritikujemo Rusiju oštro zbog toga kako se ponaša u Čečeniji, ali to ima smisla samo ako je strana koju kritikujemo prisutna, to nije nikakva politika ustupaka, već pokušaj da se vodi dijalog", smatra Kavan.


ČUDAN I NEOBJAŠNJIV MEČ: Đoković izgledao kao čovek bez emocija - Federer izgledao kao da je DOPINGOVAN | WebTribune\nHome U FOKUSU ČUDAN I NEOBJAŠNJIV MEČ: Đoković izgledao kao čovek bez emocija – Federer izgledao kao da je DOPINGOVAN\nPosted date: јул 14, 2019 In: U FOKUSU\nNajbolji teniser sveta Novak Đoković je u finalu Vimbldona protiv Rodžera Federera pokazao manje emocija nego što je to za njega uobičajeno.\nPomalo je bilo i zabrinjavajuće videti da se srpski teniser praktično ne reaguje na situacije u kojima je obično umeo glasno da vikne i da vokalno projektuje frustraciju ili oduševljenje.\nU duelu sa Federerom Đokovićev govor tela je bio potpuno drugačiji, toliko da se činilo ili da mu je svejedno ili da je sasvim siguran u ishod meča i da ga ono što se trenutno dešava na dotiče previše.\nFascinantna je bila reakcija u 23. gemu petog seta, pri rezultatu 11:11, kada je Federer imao šansu za brejk.\nNovak je odigrao solidan volej na mreži, a potom i loš smeč koji je išao posred terena, ali je protivnik već pomislio da će lopta otići na njegovu desnu stranu i nije uspeo da se vrati.\n“On kao da zna da će pobediti”, prokomentarisao je komentator Sportkluba Nebojša Višković.\nSamo je u jednoj situaciji tokom celog meča Đoković “reagovao” i to u momentima kada se Federer našao u prilici da napravi brejk.\nNovak je prišao glavnom arbitru, porazgovarao, ali je i njemu i svima moglo da bude jasno da to radi ne da bi pokušao da utiče na odluku, već da bi sebi “namestio” više vremena za sledeći poen.\nĐokovićevo mentalno stanje se posebno reflektovalo posle poslednjeg poena kojim je obezbedio peti naslov šampiona Vimbldona.\nDa li zbog publike, okolnosti, čega god, tek Đoković je delovao kao da je uradio nešto sasvim normalno, sasvim mirno se rukovao sa protivnikom, arbitrom, ponosno prošetao terenom uzdignute brade, a potom i ponovo probao ukus Vimbldonske trave.\nDo momenta potpune eksplozije, udaranja u grudi i pokazivanja prstom ka nebu – e, tada je Novak pokazao da je pravi Novak i da je njegovo celokupno ponašanje pre toga bilo jedna odlična predstava kojom je sebi obezbedio neophodan mir i distancu, pre svega od publike koja je još jednom bila potpuno na strani njegovog protivnika.\nUz to, ovoga puta londonska publika nije dobila “Novakova srca”… Nije ih ni zaslužila.\nDa li je Federer bio pod dopingom?\nKoliko god je Novak izgledao čudno tokom meča, toliko je Federer izgledao sumnjivo sa energijom koju je pokazao tokom celog turnira a naročito na meču sa Nadalom, i najzad večeras protiv Đokovića.\nFederer ima 38 godina a fizički je izgledao kao da je tek došao na turnir, kako u meču sa Nadalom tako i u meču sa Đokovićem. Kada je večeras posle meča davao izjavu delovao je kao da je tek stigao iz Švajcarske nasuprot Đokoviću na kome se video umor.\nFederer tokom svoje duge karijere nikad nije viđen tako svež kao u mečevima sa Nadalom i Đokovićem. Posle 5 sati brutalnog tenisa u finalu, za nekog ko je na izmaku četvrte decenije, da sve to izdrži, više je nego nemoguća misija.\nVeoma sumnjivo, ali se o tome verovatno neće diskutovati jer je Federerovo ime biznis.\nŽivot u kući u kojoj grejanje i hlađenje ne koštaju ništa – VIDEO\nZapadni Balkan, težak bolesnik koji leži pred vratima EU\nČOVEK KOJI JE BIO U KOMI I VIDEO BOGA: Ono što je saznao, totalno ga je uništilo – VIDEO\nNameštate krevet čim ustanete? Evo zašto to ne treba da radite …


Romantične aplikacije kao izvor straha - XXZ Portal\n26.04.2018. - 15:39\nPhoto: Nicole Xu\nPiše: Russell Brandom\nFiras je znao da nešto nije u redu onog trenutka kada je video da se automobil kojim je upravljao muškarac kojeg je tek upoznao zaustavlja u blizini jedne od kontrolnih tačaka. Trebalo je da se sretnu na Mesaha trgu, koji je jedno od najpoznatijih romantičnih sastajališta u tom delu Gaze, te gleda na Kairo koji se nalazi preko reke Nil. Upoznali se online, budući da su deo egipatske gej zajednice koja koristi Grindr, Hornet ili Growler, a ovo je bio prvi put da se sreću uživo. Čovek sa kojim je trebalo da se sretne je prethodno bio prilično agresivan i voljan, te je od Firasa tražio da ponese kondome koji će im biti korisni tokom noći koja je bila pred njima. Kada je došlo vreme da se sretnu, kasnio je, pa je Firas umalo odustao. U poslednjem trenutku nepoznati muškarac je zaustavio auto u blizini trga, i ponudio Firasu da se odvezu do njegovog stana.


Radomirović: Gajović nema legitimitet da bude na položaju državnog sekretara - Dijalog.net\nNaslovna Politika Radomirović: Gajović nema legitimitet da bude na položaju državnog sekretara\nRadomirović: Gajović nema legitimitet da bude na položaju državnog sekretara\nPostavljeno 9. April 2018.\nBeograd, 9. april 2018. – Predsednik Udruženja novinara Srbije (UNS) Vladimir Radomirović ocenio je danas da državni sekretar za informisanje u Ministarstvu kulture Aleksandar Gajović nema legitimitet da bude na tom položaju.\nTime što je Gajović i dalje državni sekretar za informisanje država šalje lošu poruku i smatra da bi se deo problema rešio kad on ne bi više bio na tom položaju, ocenio je Radomirović u Novom danu na N1 televiziji.\n"Gajović nema poverenje novinara u Srbiji, a čovek na toj poziciji trebalo bi da uživa bar poverenje onih s kojima razgovara. Poslednjih dana se razgovara o tome da li Medijska strategija ima legitimitet, ali ja bih rekao da pre svega državni sekretar nema legitimitet da bude na tom mestu. Tražio sam da bude smenjen jer je negirao napade na novinare, omalovažavao njihov rad", rekao je on.\nGovoreći o činjenici da su novinarska i medijska udruženja napustila Radnu grupu za izradu Medijske strategije, Radomirović je naveo da nijednim propisom nije navedeno da ona moraju da budu deo Radne grupe.\nPredsednik UNS-a je poručio resornom ministarstvu da se postara da javna rasprava o Medijskoj strategiji bude što kvalitetnija.\nRadomirović je naveo da će UNS učestvovati u javnoj raspravi jer im je cilj da se, pre svega, izbore za bolji položaj kolega u lokalnim medijima.\n"Naš predlog je da se iz lokalnih budžeta izdvaja dva odsto godišnje za finansiranje medija koji rade u javnom interesu. Smatramo da bi im taj novac pomogao ne samo da opstanu već i da se razvijaju. Većina medija je loše privatizovana, prevashodno mislim na lokalne medije. Treba ispraviti ono što je prethodno loše urađeno", rekao je Radomirović.\nRadomirović je naveo da su među najvećim problemima novinarske profesije u Srbije, osim lošeg materijalnog položaja, nalaze i politički i ekonomski pritisci na novinare i da je neophodno da se tržište uredi na način da država nema veliki uticaj na njemu.\nPredhodno Đilas predlaže potpisivanje Dogovora za bolju Srbiju\nSledeće Jeremić: Vučić šest godina despotski ruši demokratiju i vladavinu prava\nTop Tags Politika konkurs Pravosuđe OCD Evropska unija mladi Evropska komisija Vlada Republike Srbije evropske integracije Srbija i Evropska unija vladavina prava mediji Društvo Civilno društvo lokalna samouprava


Predsednik Pastor primio ambasadorku Estonije | Savez vojvođanskih Mađara\nPredsednik Pastor primio ambasadorku Estonije\nPredsednik Skupštine AP Vojvodine Ištvan Pastor razgovarao je danas sa ambasadorkom Republike Estonije u Budimpešti Kristi Karelson, koja je nerezidentno zadužena i za Republiku Srbiju, o mogućnostima uspostavljanja bližih veza između AP Vojvodine i estonskih regija.\nIstakavši zadovoljstvo zbog prve posete ambasadorke Estonije našoj pokrajini i izraženog interesovanja za saradnju, predsednik Pastor je upoznao ambasadorku Karelson sa specifičnostima AP Vojvodine i naglasio spremnost da se u budućnosti uloži zajednički napor kako bi se regije iz Srbije i Estonije međusobno približile i pronašle potencijal za partnerstvo.\nS obzirom na to da je Estonija jedna od narazvijenijih zemalja Evropske unije u oblasti razvoja informatičkih tehnologija, na sastanku su naglašene velike mogućnosti uspostavljanja saradnje u ovoj oblasti. Predsednik Pastor je istakao je da su AP Vojvodina, ali i Novi Sad kao univerzitetski grad i jedan od najvažnijih IT centara u našoj zemlji, veoma zaintersovani za povezivanje sa estonskim preduzećima iz ove oblasti. Ambasadorka Karelson istakla je i visok stepen razvijenosti E-uprave u njenoj zemlji, istakavši spremnost za prenošenje iskustava i primera dobre prakse.\nPredsednik Pastor i ambasadorka Karelson razgovarali su i o koracima koje Republika Srbija preduzima na svom evropskom putu, kao i o položaju nacionalnih zajednica u našoj zemlji i zakonskoj regulativi u ovoj oblasti koja može da porsluži kao primer i mnogo razvijenijim zemljama Evrope.


ZA SOCIJALNO ZBRINjAVANjE RADNIKA VIŠE OD 900.000 KM | SRNA\nBANjALUKA, 28. MAJA /SRNA/ - Vlada Republike Srpske danas je odobrila sredstva za socijalno zbrinjavanje radnika u iznosu od 900.496 KM.\nOva sredstva namijenjena su za potpunu i djelimičnu uplatu doprinosa za penzijsko i invalidsko osiguranje i osiguranje od nezaposlenosti za 249 radnika iz 34 preduzeća koji su procesom stečaja ili likvidacije preduzeća ostali bez zaposlenja, saopšteno je iz Biroa Vlade Srpske za odnose s javnošću.\nNa sjednici Vlade usvojena je informacija o realizaciji Osnova programa socijalnog zbrinjavanja radnika za 2019. godinu u kojoj se navodi da su budžetom za 2019. godinu za socijalno zbrinjavanje radnika koji su procesom stečaja, privatizacije i likvidacije preduzeća ostali bez zaposlenja, planirano šest miliona KM.\nU saopštenju se navodi da je Vlada za budžetsku 2019. godinu, na prijedlog nadležne komisije, donijela šest odluka u okviru ovog programa za izmirenje obaveza za neuplaćene doprinose u iznosu od 5.908.721 KM, a tim sredstvima izmireni su doprinosi za 1.507 radnika iz 147 preduzeća.\n"U periodu od 2004. godine do 31. decembra 2019. godine ukupno uplaćena sredstva za realizaciju Programa socijalnog zbrinjavanja radnika iznose 190.533.011 KM. Tim sredstvima je izvršeno zbrinjavanje 63.502 radnika iz 440 preduzeća, od čega je putem Javnog poziva omogućeno ostvarivanje prava na starosnu penziju za 7.489 radnika iz preduzeća koja su u procesu privatizacije, stečaja i likvidacije", ističe se u saopštenju.\nNa današnjoj sjednici data je saglasnost za privatizaciju stanova izgrađenih i nabavljenih sredstvima Vlade u Trebinju i opštinama Istočno Novo Sarajevo, Sokolac, Gacko i Trnovo.\nTime se daje saglasnost za izvršenje privatizacije 11 stanova u svojini Srpske u tim opštinama i gradovima, a koji se koriste za alternativni smještaj izbjeglica i raseljenih lica, izgrađeni su i nabavljeni sredstvima Vlade i nalaze se na raspolaganju kod Republičkog sekretarijata za raseljena lica i migracije.\nPrivatizacija ovih stanova vrši se otkupom u skladu sa Zakonom o privatizaciji državnih stanova, a pravo otkupa stanova iz ove odluke imaju lica za koja je Sekretarijat, revizijom, utvrdio da ispunjavaju uslove za korišćenje ovih stanova po osnovu prava na alternativni smještaj u skladu sa pozitivnim pravnim propisima, te su se izjasnili da žele otkup tih stanova, dodaje se u saopštenju.


Lokalnim medijima u Srbiji nikad gore\nLošoj situaciji lokalnih medija doprinosi i često finansiranje medija sa nacionalnom frekvencijom iz lokalnog budžeta\nPoložaj lokalnih medija u Srbiji nikada nije bio teži, mnogi su na ivici opstanka pa novinari u borbi za egzistenciju napuštaju ovu profesiju, zaključci su tribine „Položaj lokalnih medija – pritisci na medije i projektno finansiranje medijskih sadržaja u lokalnim samoupravama“ održane u Prijepolju.\nReč je o skupu u okviru projekta „Кoliko smo blizu ili daleko od Evropske unije“, koji podržava Beogradska otvorena škola.\nProcenat koji se izdvaja za finansiranje medija iz lokalnih budžeta u većini lokalnih samouprava jedva da prelazi jedan odsto, iako je preporuka medijske koalicije dva procenta od ukupnog budžeta.\nOve preporuke lokalni moćnici najčešće vešto izbegavaju pa najviše novca na kraju ipak dobijaju mediji koji su im naklonjeni, mišljenja je sekretar Nezavisnog udruženja novinara Srbije Svetozar Raković.\n„Nažalost taj sistem je početkom ove godine izvrgnut u svoju krajnost, finansiraju se, doduše odlukom nekakvih stručnih komisija podobni mediji, mediji bliski vlastima, vladajućoj većini, vladajućoj stranci pre svega, a na uštrb medija koji iole pristojno ili dobro rade“, navodi Raković.\nLošoj situaciji lokalnih medija doprinosi i često finansiranje medija sa nacionalnom frekvencijom iz lokalnog budžeta, ističe predstavnik Saveta za štampu Stojan Marković, dok Mileva Mališić direktorica televizije Forum iz Prijepolja, prve televizije civilnog sektora na Balkanu, ističe da se politički i ekonomski uticaj nad medijima nastavlja neformalnim pritiskom.\n„Udeo sredstva koji smo imali od lokalne samouprave, odnosno od javnih preduzeća se drastično smanjio. Čak za 80 odsto. Istek Ugovora o zakupu prostora u Domu kulture , gde je već osam godina TV Forum, i zahtev za hitno iseljenje i ako smo redovno izmirivali sve obaveze po osnovu zakupa, je samo još jedan vid pritiska na medije“, navodi Mališić.\nU izveštaju Evropske komisije o napretku Srbije na putu ka EU za 2016.godinu se navodi da je Srbija postigla određeni nivo pripreme u oblasti slobode izražavanja, ali i konstatuje da u 2016. godini nije napravljen nikakav napredak u toj oblasti.


Učesnici foruma potvrdili: izgradnja autoputa Beograd – Sarajevo jedna je od najvažnijih investicija za državu BiH – RTV BPK\n17. Maja 2018.\tBosna i Hercegovina\nU Sarajevu je jučer održan poslovni forum o temi „Razvojni koridori i privredne zone od regionalnog značaja: autoput Sarajevo – Beograd“.\nOvom poslovnom forumu kojeg je organizovala Privredna komora FBiH u saradnji s Ministarstvom komunikacija i prometa BiH i Regionalnim udruženjem prostornih planera Zapadnog Balkana, prisustvovao je i premijer Bosansko-podrinjskog kantona Goražde Emir Oković.\nU okviru foruma održane su dvije panel diskusije na kojima je bilo govora o saobraćajnim koridorima u prostornim planovima i privrednoj infrastrukturi, a o značaju ovih koridora za razvoj privrede i industrijskih zona u BiH govorio je, između ostalih, i predsjednik Privredne komore FBiH Mirsad Jašarspahić.\nU tom kontekstu, posebno je naglašen značaj izgradnje saobraćajne infrastrukture povezane s privrednim zonama koje se nalaze u blizini prstena autoputa Beograd – Sarajevo te je ukazano na postojeće privredne zone u okolini Tuzle, Zenice, Sarajeva, Goražda, kao i Republici Srpskoj, koje bi na ovaj način postale interesantnije za buduća ulaganja.\nNa forumu je govorio i premijer Emir Oković koji je ovom prilikom ponovo naglasio značaj trase autoputa Beograd – Sarajevo koja bi prošla kroz BPK Goražde. Također, istaknut je i značaj Projekta brze ceste Goražde – Sarajevo koji zajedno sa ranije pomenutom trasom autoputa Beograd – Sarajevo čini ključni projekat za razvoj cijelog ovog prostora, posebno za razvoj njegove industrije.\nU ime regionalnog Udruženja prostornih planera Zapadnog Balkana na formu se obratio predsjednik ovog udruženja Šaćir Šošević, koji je kazao da je izgradnja autoputa Beograd – Sarajevo realan projekat te jedna od najvažnijih investicija za državu BiH za koju se treba adekvatno pripremiti.


Najstarija nezavisna institucija u Srbiji - Državna revizorska institucija danas obeležava 176. rođendan - KruševacGrad\nOve godine je 176 godina od kada je 1844. Ukazom o uspostavljanju Glavne kontrole započeo nadzor nad trošenjem javnih sredstava u Srbiji. Državna revizorska institucija je prošla razne organizacione oblike, ali, u kontinuitetu, traje i danas. DRI je u više navrata kontrolisala i trošenje para Kruševljana, kroz kontrolu gradskog i budžeta javnih preduzeća, o čemu je kruševacgrad izveštavao\n– Zaposleni u DRI su svesni značaja Institucije i obaveza koje danas imaju – da taj uspeh bude još veći i blistaviji, bez obzira na izazove koji su pred njima. Danas je više nego ikada ranije potrebno imati snažnu, kredibilnu i profesionalnu organizaciju koja će pomoći državi da mudro upravlja i koristi svoje resurse – navodi se u rođendanskom obraćanju Državne revizorske institucije javnosti.\nDržavna revizorska institucija predstavlja jednu od ključnih karika u sistemu finansijske odgovornosti u državi. A da li i sa koliko snage tu ulogu danas zaista i obavlja?\n– U kojoj meri je Državna revizorska institucija prihvaćena u ulozi nezavisnog čuvara javnih finansija, kome građani Srbije veruju, najbolje svedoči podatak da subjekti revizije realizuju 75 odsto preporuka koje im DRI uputi. A da bi „brinula o javnim sredstvima“, kako joj i slogan glasi, DRI sprovodi revizije finansijskih izveštaja, pravilnosti poslovanja i svrsishodnosti poslovanja budžetskih korisnika – odgovaraju iz DRI.\nNovo rukovodstvo Državne revizorske institucije, na čelu sa dr Duškom Pejovićem, predsednikom i generalnim državnim revizorom, kažu u obvoj instituciji, prati trendove u svetu, pa je DRI otpočela sa značajnim jačanjem najsavremenije vrste revizije – revizije svrsishodnosti poslovanja. Time se Državna revizorska institucija svrstava u moderne vrhovne revizorske institucije koje prevazilaze okvire klasične revizije.\nCilj ove vrste revizije jeste da izvesti da li su sredstva upotrebljena efikasno, efektivno i ekonomično i u skladu sa planiranim ciljevima. – Građani Republike Srbije imaju pravo da znaju kako se troši njihov novac, a Državna revizorska institucija ima obavezu da o načinu trošenja novca izveštava Narodnu skupštinu, ali i celokupnu javnost, što i čini – tvrdi dr Pejović.\nDržavna revizorska institucija najavljuje da će u narednom periodu posebnu pažnju posvetiti pitanjima zaštite životne sredine, ciljevima održivog razvoja i ostalim izazovima i novonastalim situacijama koje se javljaju, a u čemu će značajno pomoći uvođenje novog sistema za automatizaciju postupka revizije – AMS softvera u postupcima revizije.\n– Nastavićemo da ukazujemo na važnu životnu poruku – sve što se ne kontroliše, najčešće se deformiše! Zato je potreba i uloga ovakvog kontrolnog organa uvek bila i biće važna – poručuje dr Pejović, predsednik DRI.\n11.11.2021 0 164\n17.08.2021 0 1,803\n08.07.2021 0 290\n17.02.2021 0 146\n08.02.2021 0 216\n7. decembra 2021., 12:48


20.09.2021 u 19:33\nVojne vežbe na Tisi i u Pančevu sa Mađarima i Amerikancima\nPripadnici Vojske Srbije učestvuju u međunarodnim vežbama „Gvozdeni mačak 2021” i „Komšije 21” koje se održavaju u našoj zemlji. Kako je saopštilo Ministarstvo odbrane, vežbu „Gvozdeni mačak 2021” pripadnici Rečne flotile izvode zajedno sa Prvim pukom za razminiranje Mađarske vojske na Tisi kod Titela. Na ovoj lokaciji uvežbavaće se borbene radnje i postupci rečnih jedinica u zaštiti rečnog saobraćaja, uz izvršenje bojevih gađanja po ciljevima na vodi. Vežba „Komšije 21” održava se u kasarni „Narodni heroj Stevica Jovanović” u Pančevu a sa pripadnicima naše vojske uvežbavaju se njihove kolege iz Mađarske i pripadnici Nacionalne garde Ohaja. U pančevačkoj kasarni uvežbava se primena procedura multinacionalnih operacija.\n07.09.2021 u 22:08\nVojničke počasti za Kineze poginule u Korejskom ratu\nNa vojničkom groblju u Šenjangu, gradu na severoistoku Kine, održana je velika ceremonija uz vojne počasti – sahranjeni su posmrtni ostaci 109 kineskih vojnika poginulih u Korejskom ratu. Sedam decenija posle prvog velikog hladnoratovskog oružanog sukoba nastradali pripadnici Kineskih narodnih dobrovoljaca, kako se zvala armija koja je ratovala protiv koalicije predvođene trupama SAD i Južne Koreje, našli su večni mir u svojoj domovini. Njihovi posmrtni ostaci, kako javlja kineska televizija CGTN, ekshumirani su u šest regiona Južne Koreje tokom 2019. i 2020. godine. Pandemija virusa korona nakratko je omela planiranu primopredaju, pa je prigodna ceremonija održana na aerodromu grada Inčon tek pre nekoliko dana. Južnokorejska strana je priredila počasti u rangu kineskih, bez obzira na to\n06.09.2021 u 21:52\nPad „crnog jastreba” u gnezdo talibana\nPosle svega što se desilo u Avganistanu talibani su u Kandaharu održali i paradu pobede. Međutim, s novom tehnikom – kolonu su činila najmodernija oklopna vozila i nadletao je helikopter. Ova sredstva obezbedile su SAD, a do neprijatelja Amerike došla su nakon što se avganistanska vojska bivšeg režima u Kabulu, koja ih je koristila, raspala pre nego što je odleteo poslednji američki avion. Novi imidž talibanskih boraca privukao je pažnju svetskih medija. Umesto mudžahedina u tradicionalnoj nošnji naoružanih „kalašnjikovom”, puškom koja je iznela ratove protiv sovjetskih i vojnika NATO-a, pojavili su se dobro opremljeni vojnici koji izgledaju kao i njihove kolege u svetu. Imaju moderne uniforme, sredstva veze, naočare za noćna dejstva i savremeno američko pešadijsko naoružanje. Ipak, najviše\n01.09.2021 u 21:39\nPrema izveštajima agencija Američke vojske više nema u Avganistanu, a u glavnom gradu Kabulu preksinoć su odjekivali slavljenički pucnji, javlja Al Džazira. Hemad Šerzad, talibanski borac koji je stacioniran na aerodromu, rekao je da je poslednjih pet američkih aviona, u kojima nije bilo vojnika, napustilo Kabul oko ponoći po lokalnom vremenu, prenosi AP. „Ponovo smo ispisali istoriju ove zemlje. Dvadesetogodišnja okupacija Avganistana u režiji SAD i NATO-a je okončana. Veoma sam srećan što nakon 20 godina džihada, žrtvovanja i teškog rada prisustvujem ovim istorijskim trenucima”, poručio je putem „Tvitera” Anas Hakani, visoki zvaničnik talibanskog pokreta. Američka Centralna komanda objavila je fotografiju poslednjeg američkog vojnika koji je napustio Avganistan. Reč je o general-majoru\n12.08.2021 u 22:55\nKako „panciri” čuvaju nebo Srbije\nJakovo – Tri člana posluge „pancira S-1” su u kabini, uz kupolu na kojoj se nalaze lanseri raketa, topovi i radari. Moćno naoružanje i elektronika nalaze se na masivnom vozilu „kamaz”, osmotočkašu, koje jedan od najboljih artiljerijsko-raketnih sistema protivvazduhoplovne odbrane (PVO) u svetu čini izuzetno pokretljivim. Kupola se, uz zujanje, brzo okreće u svim pravcima, dok se istovremeno čuje brujanje agregata ugrađenog u vozilo koji ovaj sistem napaja strujom. Ekipa „Politike” imala je ekskluzivnu priliku da obiđe pripadnike Vojske Srbije koji rukuju ovim novim naoružanjem, proizvedenim u Rusiji i najmodernijim u arsenalu naše armije. Obišli smo ih na mirnodopskom vatrenom položaju u kasarni „Narodni heroj Milan Tepić” u Jakovu kod Beograda, gde je smešten legendarni Treći\n07.08.2021 u 21:35\nNemački vojni brod „Bajern”, s posadom koju čini više od 230 mornara, uputio se na veoma dugo putovanje, kako geografski, tako i vremenski gledano. Odredište fregate „Bajern” („Bavarska”) je Južno kinesko more a u matičnu luku Vilhelmshafen vratiće se tek u februaru naredne godine. Zadatak je delikatan – treba podržati zapadne partnere predvođene SAD (Velika Britanija, Francuska, Japan, Australija i Novi Zeland) u „obuzdavanju” kineskih ambicija u pomenutom moru, a pritom ne isprovocirati Kinu, važnog trgovinskog partnera Nemačke. Peking polaže pravo na ostrva i grebene u Južnom kineskom moru i insistira na poštovanju svog suvereniteta. Pomenute države to osporavaju, demonstrirajući „slobodu navigacije” plovidbom kroz te vode, pri čemu ih obično prati kineska mornarica. U suštini –


Bregzit - kraj savremene Evrope (video) - 24.06.2016, Sputnik Srbija\nBritanija je glasala za izlazak iz Evropske unije, potvrdila je danas Izborna komisija Velike Britanije. Prema konačnim rezultatima britanskog referenduma, za... 24.06.2016, Sputnik Srbija\nUbiše ženu kao zeca dan pre glasanja, kako bi promenili ishod... O nadgledanju procesa glasanja da ne govorimo. Koje međunarodno neutralno telo je bilo angažovano? Ni jedno. Gde je OEBS, gde su belosvetski posmatrači... A i da su bili samo bi klimnuli glavom. Za očekivati je ovo, ovim su gurnuli pod tepih problem Škotske, Irske... i zagarantovali prisustvo NATO-o u Evropi. Makar za još neko vreme.\n19:44 24.06.2016 (Osveženo: 15:12 11.06.2019)\nBritanija je glasala za izlazak iz Evropske unije, potvrdila je danas Izborna komisija Velike Britanije. Prema konačnim rezultatima britanskog referenduma, za izlazak iz EU je glasalo 51,89 odsto, a za ostanak 48,11 odsto građana.\nNa osnovu prebrojanih glasova u sva 382 lokalna izborna centra, za izlazak je glasalo 17.410.742 građana, a za ostanak 16.141.241 glasača, prenele su prethodno agencije. Ti lokalni centri predstavljaju 380 područja u Engleskoj, Školskoj i Velsu i po jedno u Severnoj Irskoj i na Gibraltaru.\nLider Partije za nezavisnost Velike Britanije Najdžel Feridž poručio je da Evropska unija umire.\nFeridž je istakao da je ovo bio referendum pobede „običnih ljudi protiv velikih banaka, biznisa i velike politike“.\nPozvao je da 23. jun bude proglašen za novi nacionalni praznik koji će se zvati Dan nezavisnosti.


Korona virus i tehnologija u Srbiji: Naučnici iz Kragujevca će „štampati” respiratore pomoću 3D štampača : Južne vesti\n11:05, 8. 10. 2020.\nKada je pandemija virusa korona paralisala svet u martu 2020. godine, tim naučnika Centra za bioinženjering iz Kragujevca počeo je da razmišlja o tome kako da napravi uređaj koji je nedostajao svuda - respirator.\n„Kako je potražnja za respiratorima rasla, a na tržištu nije bilo dovoljno firmi koje su mogle da isporuče traženi broj, počeli smo da radimo na alternativnim rešenjima", kaže Nikolić za BBC na srpskom.\n„Prvi cilj bio je da svi delovi tog respiratora budu dostupni u našoj zemlji jer je pandemija na početku zatvorila granice, uvoz je bio težak i komplikovan", priča.\n„Želeli smo da bude jednostavan za izradu, da svako, ko ima malo tehničkog znanja, može da ga sklopi", kaže.\n3D štampanje ispunilo je treći cilj - da proizvodnja ne bude skupa.\n„Na našem fakultetu imamo deset štampača - jedan može da za jedan dan proizvede gotovo sve delove potrebne za respirator", kaže Nikolić.\n3D štampom moguće je napraviti mnoštvo predmeta - od plastičnih figurica i uzoraka kalupa, do čeličnih delova mašina i hirurških implanata od titanijuma.\n3D štampanje je kao filovanje torte - koristi se plastika koja je istopljena na određenoj temperaturi, izlije se jedan sloj, sačeka se da se on ohladi i ide se na sledeći sloj i tako do kraja.\n„3D štampani respirator je alternativno, iznuđeno rešenje respiratora", objašnjava Nikolić.\nNikolić objašnjava da je saradnja sa medicinskim osobljem bila najvažnija - uz njihovu pomoć uspeli su da otklone probleme koja su postojeća rešenja 3D respiratora imala.\n„Svi anesteziolozi sa kojima smo razgovarali su nam ukazali da dotadašnja rešenja imaju nedostatak i nisu primenjiva", kaže Nikolić.\n„Ideja je da pluća ostanu pod pritiskom, otvorena, da ne ispadnu trajno iz funkcije", objašnjava Nikolić.\n„Alternativni respirator ima istoriju - rani respiratori, koji su se koristili pre 20, 30 godina, funkcionisali su po sličnom principu", objašnjava Nikolić.\nDva glavna dela su balon i motor - motor pumpa balon koji dalje upumpava vazduh.\n„Vazduh se pumpa po parametrima koje lekar želi - mi smo napravili mehaniku i elektroniku koja kontroliše tu mehaniku", kaže Nikolić.\n„Naša ideja bila je da pomognemo zdravstvenom sistemu Srbije da odgovori na neposrednu zdravstvenu krizu. Predlog Univerziteta u Kragujevcu predstavili smo donatorima", objašnjava Žarko Petrović, vođa tima za razvoj u UNDP-u.\nNikolićev tim napravio je prototip respiratora - to je prvi korak kako bi počelo testiranje.\n„Prva testiranja su na fantom lutkama koje se koriste na medicinskim fakultetima i na mašinama za testiranje respiratora, specifičnim mašinama koje 24 sata mere parametre i pokazuje koliko je respirator bezbedan", objašnjava Nikolić.\n„To su uglavnom velike životinje - na sličnim medicinskim uređajima ranije su se ispitivale svinje kao pandan ljudima po dimenzijama pluća", kaže.\n„Posle toga slede tehnikalije - počinjemo da štampamo", kaže.\n„Respiratori su invaziono medicinsko sredstvo. Potrebno je napraviti kliničku studiju, testirati ih na životinjama i tek onda idu na odobrenje ALIMS-u", kaže Filipović.\n„Bili smo u obavezi da pošaljemo pismo Agenciji za lekove i medicinska sredstva da dobijemo odobrenje da možemo da doniramo bolnicama", objašnjava Filipović.\n„Mi kao inženjeri vidimo problem sa tehničke strane - šta je potrebno tehnički obezbediti kakoa bismo napravili 3D respirator, a suština je da vidimo na koji način možemo da pomognemo ljudima kojima je pomoć najpotrebnija za vreme pandemije".


Ljubimac ''grobara'' poslao poruku Stojketu, neće mu se baš svideti... - Sportske.net\nIpak, potpuno ga razumemo...\nVečerašnju utakmicu između Srbije i Brazila sa posebnim emocijama dočekuje bivši fudbaler Partizana Everton Luiz.\nZa dve godine koliko je proveo u Partizanu, veoma je zavoleo Srbiju, ali razumljivo, svoju zemlju i dalje najviše voli.\nOn se večeras nada onom scenariju koji i svi mi priželjkujemo, da dođe do onog raspleta koji i sami priželjkujemo, a to je da i Brazil i Srbija prođu dalje, što bi moglo da se desi u slučaju remija sa većim brojem golova (na primer 2:2), uz poraz Švajcarske od Kostarike.\nEverton se povodom ove utakmice oglasio u izjavi za ''Žurnal'' i tom prilikom je uputio poruku svom bivšem saigraču Vladimiru Stojkoviću, golmanu našeg nacionalnog tima.\n''Zaista volim Stojketa, odličnu osobu i sjajnog golmana, ali moraću da navijam za Nejmara'', istakao je Everton, vezano za eventualni penal koji bi Brazilci mogli da iznude večeras.\nNe krije da mu je, kao i nama, bilo veoma žao zbog poraza ''Orlova'' u prethodnoj utakmici sa Švajcarskom.\n''Navijao sam, baš kao i moji zemljaci, za Brazil i Srbiju i bilo mi je izuzetno žao kad ste izgubili od Švajcarske. Na žalost, Brazilu je potreban pozitivan rezultat da bi bio u daljem žrebu...'', zaključio je Everton.


Stefanović: Policija će deo vakcina protiv korone ustupiti Republici Srpskoj – Otvoreno\nPočetnaVestiDruštvoStefanović: Policija će deo vakcina protiv korone ustupiti Republici Srpskoj\nnedelja, 27. decembra 2020 : 16:07\nStefanović: Policija će deo vakcina protiv korone ustupiti Republici Srpskoj\nMinistar odbrane Srbije Nebojša Stefanović rekao je da će Srbija ustupiti deo vakcina protiv virusa korona i Republici Srpskoj, ako ih bude imala dovoljno.\n“Ako budemo imali dovoljno šta bi falilo da neki deo vakcina ustupimo i Republici Srpskoj, ako oni ne uspeju da nabave. Valjda je naš osnovni cilj da zaštitimo ljude od zaraze, da pomognemo”, rekao je Stefanović.\nNa pitanje da li u tom slučaju očekuje probleme iz Sarajeva, Stefanović je odgovorio da Srbija nikoga nije odbila ko god joj se obratio za pomoć, i dodao da Beograd hoće posebne veze sa svima u BiH.\n“Naravno da volimo Republiku Srpsku i svoj narod, to niko ne može da spreči. Ali šta mi ugrožavamo ako nekome pomažemo, kada izgradimo školu, bolnicu, kada damo neku pomoć u novcu, šta je tu loše?”, upitao je Stefanović.\nOn je rekao da Srbija time pomaže i celokupnoj BiH, jer to znači više investicija na teritoriji BiH, više izlečenih ljudi, više dece koja se školuju u najboljim uslovima.\n“Valjda je to dobro. Ili oni podrazumevaju da tamo gde žive Srbi ne treba ništa da se investira, ne treba da se pomaže? Onda treba da se zapitaju šta je suštinski njihova poruka”, rekao je Stefanović za Televiziju “Prva”.\nPovodom pojedinih najava o reviziji Dejtonskog sporazuma, Stefanović je ponovio nepromenjen stav Srbije da je Beograd garant Dejtonskog sporazuma i da, dok se svi ne dogovore o svemu, ne može biti bilo kakve promene.\n“Mi ne možemo dozvoliti da se dogovore jedni sa drugima, a treći ne budu pitani i da se Srbi ne pitaju ni za šta i da to uvek ide samo na štetu srpskih institucija. Mislim da bi to bilo veoma štetno i ne bi dovelo do pozitivnog rešenja za BiH”, istakao je Stefanović, dodajući da se Srbija trudi da se uopšte ne meša u pitanja BiH.\nOn je podsetio da Srbija sa Republikom Srpskom ima specijalne veze, što je pravo po Dejtonskom sporazumu i da hoće da u skladu sa tim da nastavi da pomaže Srpsku.


Keprom :: Wow\nPosebna pažnja se posvećuje kvalitetu izrade i bezbednosti dece. WOW poštuje sve standarde bezbednosti. Prilikom izrade WOW igračaka ne koristi se PVC plastika, nema sitnih delova, ne koriste se toksični materijali i sve igračke se testiraju od strane ovlašćenih inspekcija, a sve u cilju bezbednosti deteta.\nWOW igračke su dizajnirane tako da se međusobno mogu kombinovati i tako igranje deci učiniti još zabavnijim. Pored zabave, WOW igračke podstiču kreativnost i imaju edukativni karakter jer deci, kroz igru, predstavljaju motive iz sveta koji ih okružuje.\nKombinacijom vrhunskog kvaliteta, inovativnog dizajna, bezbednosti za decu, pravih ideja, veselih boja, realističnih zvukova i frikcionog pogona, WOW igračke su zaslužile svoj naziv - "WOW".


Sony Interactive Entertainment dobio novog rukovodioca | PC Press\nSony Interactive Entertainment dobio novog rukovodioca\n12. februar 2019. Filip Majkić\nSony Corporation i Sony Interactive Entertainment (SIE) su objavili su da će zamenik predsednika SIE-a, Džim Rajan, biti imenovan za predsednika i izvršnog direktora SIE-a počevši od 1. aprila 2019. godine.\nTrenutni predsednik i izvršni direktor SIE Tsuyoshi Kodera će se posvetiti stvaranju inovativnih korisničkih iskustava i daljem jačanju online servisa kao zamenik predsednika SIE. Istovremeno, Džim Rajan će takođe preuzeti ulogu predstavnika direktora i predsednika SIE u Japanu, dok će John Kodera biti zamenik predsednika. Džim Rajan će direktno odgovarati Kenichiro Yoshidi, predsedniku i izvršnom direktoru Sony Corporation-a.\nNa ovaj način je konačno rešeno pitanje prvog čoveka gejming odeljenja kompanije Sony. Reč je o verovatno najznačajnijem i najbitnijem delu kompanije, koje je postavljeno na veoma zdrave osnove u očekivanju naredne generacije konzola. Playstation 5 je, prema nekim navodima, već uveliko u pripremi, i govori se da bi mogao biti u potpunosti kompatibilan sa prethodnom generacijom Playstation konzole.\nRajan je veteran u Sony gejming odeljenju. Vodio je upravo evropsku podružnicu iste, a takođe je obavljao dužnost prvog čoveka marketinga i prodaje za evropsku teritoriju, te je s te strane veoma dobro upoznat sa načinom prihodovanja, te se od njega očekuje da dodatno unapredi Playstation Network, koji mnogi smatraju servisom koji će biti glavni generator prihoda, za razliku od dosadašnje situacije gde su bile najbitnije prodaje same konzole, odnosno hardvera, kao i fizičkih kopija igara na diskovima.\nTagovi: ceo, direktor, karijera, predsednik, Sony\n← LinkedIn pokreće live video streaming servis, Microsoft pomaže\nSociete Generale: Namignete i platite →


Opšti uslovi poslovanja agencije Intertravel - AvioKarte.rs\nSajt aviokarte.rs vrši prodaju usluga agencije “Intertravel” sa sedištem Topličin Venac 19-21, 11000 Beograd, PIB: 105928850, OTP licenca 580/2010 od 24.12.2010.\nNapominjemo da se OUP agencije “Intertravel” primenjuju na sve naloge za rezervisanje (booking) koje uputi korisnik sajta (aviokarte.rs), e-mailom ili telefonom preko našeg Calll Centra. Čim se obavi rezervacija ili kupovina usluge ili proizvoda koji se nudi na sajtu, korisnik bezuslovno prihvata ovaj OUP.\n- kancelarija: 8.00-17.00 (radnim danima)\n- rezervacije izvršene na aviokarte.rs i\n- rezervacije izvršene telefonski preko Call Centra aviokarte.rs.\nNalog za vršenje rezervacije obavezuje korisnika u oba slučaju. Rezervacije koje se ne vrše putem aviokarte.rs mogu imati razliku u ceni.\nPosle rezervacije preko aviokarte.rs korisnik će dobiti e-mail sa potvrdom o izvršenoj rezervaciji.\nKod rezervacija koje se odnose na hotelski smeštaj ili rent-a-car, ne vrši se slanje posebnih dokumenata. Korisnik prima e-mail poruku u kojoj se navode podaci o rezervaciji. U ovom slučаju korisnik donosi odštampani primerak potvrde koju je dobio od aviokarte.rs i dopunski vaučer (ukoliko postoji) direktno u hotel ili rent-a-car poslovnicu.\nProvizija koju aviokarte.rs naplaćuje zа poslove posredovаnjа, uključena je u ukupnu cenu ponuđene usluge ili proizvodа.\nNačini plaćanja navedeni su na aviokarte.rs, za svaki proizvod ili uslugu i samo navedeni načini plaćanja biće prihvaćeni. Napominjemo da sistem prihvata većinu tipova kreditnih kartica.\nPre okončanja procesa plaćanja, aviokarte.rs nema obavezu da izvrši transfer karata ili drugih putnih dokumenata korisniku. U svаkom slučаju, obaveza klijenta da isplati troškove za proizvode i usluge koje je naručio, ostaje na snazi.\nMogućnost promene ili otkazivanja određene karte, putovanja ili nekog drugog proizvoda ili usluge koje su ponuđene na aviokarte.rs, zavisi od uslova poslovanja koje propisuju pojedinačni pružaoci usluga. U slučaju promene ili otkazivanja putničke usluge, troškove (koji su propisani u uslovima poslovanja pružalaca usluga) snosi isključivo korisnik.\nU slučaju kada pružalac usluge odobrava korisniku mogućnost za otkazivanje ili promenu izabranog proizvoda ili usluge, korisnik koji želi da izvrši bilo kakvu promenu ili otkazivanje rezervacije dužan je da pismeno o tome obavesti agenciju “Intertravel” na e-mail aviokarte@gdestinacija.com ili faksom na telefon 011/312-1568, pružajući informacije u vezi sa zahtevom. Ako se nalog za otkazivanje ili promenu pošalje van radnog vremena, tada će se za dan prijema relevantnog naloga računati prvi sledeći radni dan.\nUkoliko se rezervacija putovanja ili drugog proizvoda ili usluge otkaže ili delimično otkaže, a koju je korisnik izvršio putem aviokarte.rs, provizija za posredovanje Agencije “Intertravel” neće biti vraćena. Postoji i fiksna naknada koja se obračunava na sledeći način:\n- avionske karte – 2000 dinara (RSD) za avio karte za sve destinacije, uz plaćanje troškova otkazivanja avio kompanije, ukoliko nastanu;\n- hoteli ili rent-a-car – samo troškovi otkazivanja koji se plaćaju pružaocu usluge, ukoliko nastanu.\nU slučaju promene određene rezervacije, putovanja ili nekog drugog proizvoda ili usluge koju je korisnik izvršio putem aviokarte.rs, može se od korisnika zatražiti da uplati dodatnu naknadu za troškove reizdavanja.\nAgencija “Intertravel” ima pravo da odbije naloge za rezervaciju, kada korisnik krši uslove korišćenja aviokarte.rs.\nInformаcije i podatke o ponuđenim uslugаmа i proizvodimа daje svaki pružalac usluge pojedinačno. Agencija “Intertravel” čini sve što je u njenoj moći da proveri informacije koje se objavljuju na aviokarte.rs da bi izbegla moguće greške i netačnosti. Agencija “Intertravel” ne garantuje podesnost, tačnost, potpunost i aktuelnost tаkvih informаcijа.\nŠto se tiče rezervacija po sistemu best price mix, u slučaju otkаzivаnjа letа na jednom delu rezervacije zbog spoljnih fаktorа (štrаjkovi, vremenski uslovi i sl.), aviokarte.rs ne garantuju da će biti u mogućnosti da promeni rezervaciju drugog dela bez naknade. Ukoliko putnik želi da u potpunosti otkaže/promeni rezervaciju, biće poštovani uslovi poslovanja i ograničenja koje propisuje avio kompanija.\nU izuzetnim slučаjevimа, može se desiti da cena avionske karte koja se daje na aviokarte.rs ne važi prilikom potvrde rezervacije. Agencija “Intertravel” se obavezuje samo za cenu koja se navodi na poslatoj elektronskoj karti.\nKorišćenje veb sаjtа treba da bude isključivo u zakonske svrhe i da se vrši na zakonit način tako da se ne ograničava ili sprečava njegovo korišćenje od strane trećih lica. Korisnik je dužan da koristi veb sajt u skladu sa zakonom, moralnim normama i prisutnim odredbama, i da ne vrši radnje i čini propuste koje bi mogle da izazovu oštećenje ili neispravnost u funkcionisanju sajta, da imaju uticaj ili ugroze pružanje usluga koje pruža aviokarte.rs.\nSvаkа rezervacija koja se vrši u profitabilne, manipulativne svrhe ili u cilju prevаre ili u slučаju kadа imа zа cilj povećаnje potrаžnje, zаbrаnjuje se. Mogućnost rezervisanja uslugа ili proizvodа putem ovog veb sаjtа može se iskoristiti sаmo prilikom vršenja legitimnih rezervаcija i kupovina u ime korisnikа ili vezano za druga lica, u ime i za račun kojih imа prаvo dа deluje. Korisnik se slaže dа zloupotrebа usluga aviokarte.rs može imati za posledicu blokiranje dotičnog korisnikа dа pristupi uslugama ovog sаjtа.\nAutorska prava i sva druga zaštićena prava koja se odnose na veb sajt, pripadaju agenciji “Intertravel”. Sadržaj veb stranice je vlasništvo isljučivo Agencije “Intertravel” osim ako se nedvosmisleno navodi vlasništvo trećeg lica. Trgovačko ime aviokarte.rs kao i sve robne marke, logotipi i grafički dizajn prikazan na ovoj veb stranici su u vlasništvu aviokarte.rs ili trećih lica.


Koalicija protiv diskriminacije (KPD) najoštrije osuđuje protivljenje DSS i pojedinih službenika SPC primeni Zakona o zabrani diskriminacije u slučaju u kojem je Poverenica za zaštitu ravnopravnosti utvrdila da se mitropolit Amfilohije Radović koristio zabranjenim govorom mržnje u vezi sa pripadnicima LGBT populacije.\nLabris – organizacija za lezbejska ljudska prava uputila je danas dopis Televiziji Pink u kojem se traži obustavljanje emitovanja govora mržnje na osnovu seksualne orijentacije u okviru realty show-a Farma tj. izbacivanje učesnika Marijana Rističevića koji nekoliko dana vređa, diskriminiše i čak fizički nasrće na jednog od učesnika – Bojana Janevskog.\nKoalicija protiv diskriminacije najoštrije osuđuje govor mržnje i poziv na linč LGBT populacije od strane odbornika Srpske radikalne stranke tj. Demokratske stranke Srbije na sednici Skupštine Beograda koja se upravo odvija na temu bezbednosti u glavnom gradu.


Dvojica navijača teže povređeni na derbiju - Sportske.net\nDirljivo, znate li kome je Vieira posvetio golove?Lepota derbija u jednoj slici!Lepota derbija u jednoj slici!Džentlmenski - Vieiri stižu čestitke iz Humske!Milinković: "Sve je prestalo kod tog evrogola"\nKako je agenciji Beta rekao primarijus doktor Slobodan Ivanović vlasnik klinike Anlave, jedan navijač zadobio je težu povredu šake od šiljaka na ogradi i zbog obilnog krvarenja prebačen je u Klinički centar Srbije.\nDrugi navijač je odveden na detoksikaciju na Vojnomedicinsku akademiju, pošto je bio pod dejstvom droga i alkohola.\nTokom derbija sedmorica navijača su lakše povređena, a njih su ekipe klinike Anlave zbrinule na licu mesta.\nPrimarijus Ivanović rekao je da je na derbiju dežuralo šest lekarskih ekipa, koje su bile raspoređene oko stadiona, u gledalištu, u loži i pored terena.\nFudbaleri Zvezde pobedili su Partizan sa 3:1, u devetom kolu Superlige Srbije.


Civil 3D® 2022 - GeoINOVA\nCivil 3D® 2022\nAutodeskova aplikacija AutoCAD Civil 3D namenjena je za projektovanje u niskogradnji i urbanizmu. Podržava Building Information Modeling (BIM) procese za poboljšanje projektovanja i izrade građevinske dokumentacije, te obuhvata alate koji služe za obradu geodetskih podataka, kreiranje situacija, za kreiranje trodimenzionalnog terena, nivelisanje terena, topologiju zemljišnih čestica, saobraćajnih koridora, postavljanje trase na osnovu zadanih kriterijuma, projektovanje sistema odvodnje.\nProgramom se mogu generisati površi od osnovnih geodetskih podataka, tačaka, ali i drugih CAD entiteta iz crteža, DEM fajlova, izohipsi. Generisane površine se mogu koristiti kao podloge za kreiranje inteligentnih objekata koji su u dinamičkom odnosu između sebe.\nU ovom programu moguće je kreirati oblake tačaka uz pomoć LIDAR tehnologije. Vizuelizacija oblaka tačaka može biti na osnovu raznih kriterijuma, stilizovan prikaz tačaka baziran na LAS klasifikaciji, RGB elevaciji i intenzitetu. Uz pomoć postojećih podataka moguće je generisanje površi, remodelovanje terena, digitalizacije objekata izvedenog stanja. Vizuelizacija omogućava bolji uvid u projekat pre njegove realizacije, alternativna rešenja projekta, zatim prikaz uticaja projekta na zajednicu i okruženje.\nCivil 3D vrši trasiranje saobraćajnica i železničkih pruga poštujući lokalne standarde. Alat Autodeska Civil 3D, modelovanje koridora, koristi se za stvaranje fleksibilnih i podesivih 3D modela puteva, autoputeva i železnica. Uz pomoć alata baziranog na parametarskim ograničenjima vrši i projektovanje vodovoda, sistema otpadnih voda, kanalizacija. Pomoću grafičkih ili parametarskih podataka prikazuje se prekid ili spajanje postojeće mreže infrastrukture ili same izmene na objektima mreže.


Održana 22. sjednica Odbora za zdravstvo, rad i socijalno staranje\nutorak, 13 februar 2018 12:33\nOdbor za zdravstvo, rad i socijalno staranje je, na danas održanoj sjednici, razmotrio dva amandmana na Predlog zakona o izmjenama Zakona o zdravstvenom osiguranju koje je podnio poslanik Mićo Orlandić.\nAmandman I poslanika Orlandića je prihvatio predstavnik predlagača zakona nakon čega je Odbor konstatovao da amandman I, shodno članu 150 stav 3 Poslovnika Skupštine Crne Gore, postaje sastavni dio predloženog zakona i o njemu Skupština posebno ne odlučuje.\nPoslanik Orlandić je, na sjednici, konstatovao da povlači amandman II iz skupštinske procedure.\nOdbor je razmotrio Predlog plana rada Odbora za 2018. godinu i isti jednoglasno usvojio.\nU okviru treće tačke dnevnog reda „tekuća pitanja“, Odbor je odlučio da, povodom dvije predstavke Sigurne ženske kuće, održi zajedničku sjednicu sa Odborom za politički sistem, pravosuđe i upravu i Odborom za rodnu ravnopravnost na kojoj bi bilo sprovedeno konsultativno saslušanje. Povodom predstavke NVO Snažna mama, NVO Otvoreni centar „Bona fide“ i SOS telefona za žene i djecu žrtve nasilja, Odbor je odlučio da, sa Odborom za prosvjetu, nauku, kulturu i sport i Odborom za rodnu ravnopravnost, održi zajedničku sjednicu na kojoj bi se, takođe, sprovelo konsultativno saslušanje.


Ovo je novi cjenovnik cigareta od 1. januara u BiH\nNakon 30 godina usvojen novi Zakon o zaštiti na radu u Federaciji BiH\nPjanić protiv Juventusa, Višća na PSG i Mančester junajted\nMinistar Dedić potpisao ugovore za sufinansiranje projekata u poljoprivredi\nNakon stabilizacije, novi veliki skok novozaraženih u USK!\nVahid Halilhodžić prvi iskoristio pravilo FIFA-e, doveo veliko pojačanje\n26 Novembra, 2016 25 Novembra, 2016 Moj USK\nU Bosni i Hercegovini od 1. januara cigarete će poskupjeti do 35 feninga, ovisno o proizvođaču. Tako će prosječna cijena kutije s prvim danom naredne godine iznositi 4,50 maraka, dok bi cigarete pojedinih proizvođača mogle koštati i do 5,5 KM po kutiji.\nRatko Kovačević, portparol Uprave za indirektno oporezivanje (UIO) BiH, u izjavi za Dnevni avaz kazao je da proizvođači cigareta do 30. novembra Upravi moraju dostaviti nove cijene. Tek tada će biti poznato koliko će koji proizvođač povećati cijenu.\n– U svakom slučaju, ako proizvođači i distributeri koji formiraju cijene odluče da ukupno novo poresko opterećenje prevale na krajnjeg potrošača, paklica cigareta trebala bi poskupjeti za 0,35 KM. Ali, to hoće li svi oni prevaliti ukupno poresko opterećenje na krajnjeg potrošača ili će kalkulaciju novih cijena uraditi na drugačiji način, zavisi od poslovne politike svake firme, a tačne informacije o tome imat ćemo za koji dan – potvrdio je Kovačević.\nPrema usvojenoj odluci koja se zasniva na Zakonu o akcizama u BiH, od 1. januara 2017. minimalna akciza iznosit će 2,42 KM, a specifična akciza 1,35 KM za kutiju cigareta, navedeno je iz Upravnog odbora UIOBiH.\n– Porezni obveznici i druga lica koja se bave prometom cigareta dužni su popisati zalihe na dan 1. januara i popisne liste dostaviti nadležnom regionalnom centru UIO do 7. januara 2017. godine, dok se obračun akciza mora dostaviti do 17. januara kako bi se obračunala razlika – navode iz UO UIOBiH.\nNakon usvajanja Zakona o akcizama u BiH 2009. godine bilo je predviđeno da naša zemlja tokom nekoliko godina postepeno povećava visinu akcize na duhan i duhanske prerađevine kako bi dostigla nivo od 64 eura za 1.000 komada cigareta, odnosno minimalnu akcizu u iznosu od 2,60 KM po pakovanju, kako je i bilo utvrđeno akciznom politikom EU u trenutku usvajanja Zakona o akcizama u BiH.\n– U 2017. godini minimalna akciza na pakovanje cigareta iznosit će 2,42 KM, što znači da još nismo dostigli tu minimalnu akcizu u EU. Ali, u međuvremenu EU je minimalnu akcizu povećala na 90 eura za 1.000 komada cigareta, što je 3,60 KM po kutiji, tako da bi BiH kako bi dostigla minimalnu akcizu u zemljama članicama EU, trebala i u narednim godinama povećavati akcize na duhan i duhanske prerađevine – pojasnio je Kovačević.\nSkandal na Ostrvu: Trener me silovao više od 50 puta\nCorrie-Lynn Wilkes, savršen spoj seksipila i zdravog života\n1 Oktobra, 2020 Moj USK Komentari isključeni za Nakon 30 godina usvojen novi Zakon o zaštiti na radu u Federaciji BiH\nDanas je na sjednici Doma naroda Parlamenta Federacije Bosne i Hercegovine usvojen Prijedlog Zakona o zaštiti...\n1 Oktobra, 2020 Moj USK Komentari isključeni za Ministar Dedić potpisao ugovore za sufinansiranje projekata u poljoprivredi\nFederalni ministar poljoprivrede, vodoprivrede i šumarstva Šemsudin Dedić danas je potpisao šest ugovora o korištenju sredstava...\n1 Oktobra, 2020 Moj USK Komentari isključeni za Krizni štab FBiH donio nove mjere, stiže važna izmjena\nKrizni štab FBiH donio nove mjere, stiže važna izmjena\nKrizni štab Federalnog ministarstva zdravstva održao je danas sjednicu na kojoj je zaključeno da će sve...\n1 Oktobra, 2020 Moj USK Komentari isključeni za Lenovo ima novi laptop s unikatnim rješenjem za slušalice\nLenovo ima novi laptop s unikatnim rješenjem za slušalice\nU vrijeme gotovo konstantnih videopoziva zaboravljanje slušalica može biti problem, ali kompanija Lenovo ima rješenje.Iz Lenova je stigao novi laptop ThinkBook 15 Gen 2 s integrisanim Bluetooth bežičnim slušalicama za čije je čuvanje i punjenje osmišljeno elegantno rješenje. Slušalice se nakon upotrebe odlažu u slot koji se uvlači...\nOsim srži, sjemenke i koža bobica su, također, vrlo hranljivi i imaju visokovrijedna antivirusna i antikancerogena...\n1 Oktobra, 2020 Moj USK Komentari isključeni za Nakon stabilizacije, novi veliki skok novozaraženih u USK!\nU protekla 24 sata koronavirus je potvrđen kod još 17 osoba Od toga je devet pacijenata...\n1 Oktobra, 2020 Moj USK Komentari isključeni za Pjanić protiv Juventusa, Višća na PSG i Mančester junajted\nObavljen žrijeb grupne faze Danas je u Ženevi obavljen žrijeb grupne faze Lige prvaka, u kojoj će...


Košarkaši Spartaka večeras dočekuju Dinamik | (Vesti - 18. 05. 2017) Subotica.com\nKošarkaši Spartaka večeras dočekuju Dinamik\n18.05.2017. u 08:46h\nKošarkaši Spartaka sastaće se večeras u Hali sportova u Subotici sa Dinamikom. Ekipa želi da se revanšira Beograđanima za poraz od pre tri nedelje. Meč počinje u 19 časova.\nNajavljujući meč 8. kola pomoćni trener Spartaka Nebojša Vagić rekao je da je Dinamik stari znalac iz KLS, sva tri meča ove sezone "golubovi" su izgubili i biće ovo odlična prilika za revanš, bez obzira što njegova ekipa i pred ovaj susret ima određenih problema u sastavljanju tima.\n- Još pamtimo poraz u Beogradu i pokušaćemo da im se revanširamo pred našom publikom. Ekipa dobro trenira, timski duh je na nivou. Mislim da imamo pravo da se nadamo pobedi u večerašnjem duelu. Očekujem da pokažemo svoje najbolje lice i da zabeležimo drugu pobedu u Superligi. - rekao je Vagić\nKošarkaši Spartaka su i protiv Partizana i protiv Megaleksa odigrali odlična poluvremena, ali u nastavku su padali i gubili mečeve. Ti porazi su bili daleko od ubedljivih, a svakako i protivnici su bili iskusniji, na papiru kvalitetniji. Trener Vagić se nada da će njegova ekipa nastaviti ritam iz prvog poluvremena i da će zadržati koncentraciju do kraja meča, a optimizam gradi na tome da će u ovaj meč Spartak ući sa "dužom klupom" u odnosu na neke ranije susrete.\n- Tražićemo svoju šansu da zabeležimo drugu pobedu u Superligi, iako je Dinamik iskazao određenu ambiciju da se bori za poziciju koja vodi u jadransku ligu. Utakmice protiv Partizana i Megaleksa izgubili smo svojom greškom, imali smo meč u svojim rukama ali naš nepovoljan zdravstveni bilten dosta nas je ograničio na tim susretima. Za pobedu na ovom meču potrebna nam je koncentracija svih 40 minuta, kao i borbenost i agresivnost. - istakao je Đorđe Tresač\nU tim se vraćaju Kesar, Lučić i Miščević, dok na listi povređenih i dalje ostaju Hristov i Laketa.\nVagić i Tresač pozvali su publiku da im večeras pruži podršku u meču koji bi im izuzetno značio da dobiju i na krilima dobrog rezultata nastave borbu u drugom delu Superlige.\n- Pozvao bih publiku da dođe u što većem broju. Zaista nam mnogo znači njihova podrška, momci osećaju energiju sa tribina i uz njihovo bodrenje uveren sam da ćemo biti za korak bliže pobedi. - rekao je Vagić\nMeč između Spartaka i Dinamika igra se večeras (četvrtak) od 19 časova, a karte za ovaj meč, po ceni od 200 dinara za odrasle, odnosno 100 dinara za decu od 7-14 godina mogu se kupiti na biletarnici Hale sportova već od 18 časova.\nKošarkaši Spartaka poraženi od Dinamika (73:83)


Saopštenje o Vanrednoj izbornoj Skupštini Udruženja i izmenama u radu stručne službe – ULUS\nNa sednici Upravnog odbora održanoj dana 19. februara 2022. godine, povodom skupa koji je u Umetničkom paviljonu “Cvijeta Zuzorić” organizovala grupa članova okupljena oko Gabriele Vasić i kolega koje su do 2019. upravljale Udruženjem, kao i povodom najavljenog “preuzimanja rukovođenja Udruženjem od ponedeljka”, bez poštovanja neophodne procedure, objavljenog na društvenim mrežama, UO je doneo odluku o raspisivanju Vanredne izborne Skupštine Udruženja i privremenom uvođenju rada na daljinu (od kuće) stručne službe. Format i sadržaj predstojeće Skupštine načelno je utvrđen na nedavno održanim diskusijama sa delom nezadovoljnog članstva Udruženja.\nZa datum održavanja Vanredne izborne Skupštine ULUS-a predviđen je 27. mart 2022. godine, a na njoj će članstvo Udruženja izabrati novu upravu koja će rukovoditi Udruženjem naredne tri godine. Shodno ovoj odluci potrebno je da, do 21. marta, odbori svih sekcija dostave predloge svojih kandidata za članove organa i tela budućeg saziva Uprave Udruženja.\nU cilju omogućavanja nesmetanog funkcionisanja Udruženja i zaštite zaposlenih, koji su u poslednjem periodu trpeli učestala ometanja u radu, stručna služba ULUS-a će, počev od ponedeljka, 21. februara 2022. godine, raditi na daljinu. Ova mera će trajati sve do održavanja Izborne Skupštine Udruženja, a sva korespondencija sa članstvom će se odvijati regularno, elektronskim putem, dok će telefonska komunikacija u najskorijem roku biti preusmerena na nove kontakt brojeve.\nKategorija: Saopštenja i informacije 20. фебруара 2022.\nPRETHODNAPrevious post:POZIV UMETNICIMA PERFORMANSA ZA UPOZNAVANJE SA PROJEKTOM ESPACO AGORA SLEDEĆANext post:Poziv na redovni sastanak Slikarske sekcije, četvrtak 24. februara u 16:30 časova.


Milojević: "U finalu je sve moguće" - Sportske.net\nMilojević: "U finalu je sve moguće"\nTrener Mega Vizure Dejan Milojević rekao je da su njegovi košarkaši plasmanom u finale Kupa Radivoja Koraća postigli najveći uspeh u istoriji kluba.\nMilojević ističe i da imaju šansu da sutra pobede Crvenu zvezdu.\nMega je u polufinalu pobedila FMP sa 93:85, ali je tim iz železnika vodio u prvom poluvremenu.\n"Zadovoljan sam plasmanom u finale, napravili smo najveći uspeh u istoriji kluba i čestitam igračima na tome. Nisam zadovoljan kako smo igrali, jer ne znamo da dokrajčimo protivnika. Napravimo 12 ili 15 razlike i onda se opustimo. Drugu četvrtinu kako smo odigrali, to je nedopustivo za ozbiljnu košarku...posle smo takođe dozvoljavali FMP-u da bude u igri", rekao je Milojević posle utakmice u Beogradu.\nTrener Mege je prijatelj sa trenerom FMP-a Milanom Gurovićem još iz igračkih dana, a večeras je pohvalio njegov rad u klubu iz Železnika.\n"Čestitam svom prijatelju Guroviću na svemu, rade jako dobro. Naše ekipe su slične po godištu. Mi moramo da igramo maksimalno protiv ekipa koje su nam blizu po godinama", rekao je Milojević.\nOn je kazao da je moguće da njegov tim osvoji trofej.\n"Igra se jedna utakmica. Kup je takmičenje koje je najlakše osvojiti. Favoriti ga najredje osvajaju. Rasterećeni smo, imaćemo potpuno drugačiju situaciju nego u prethodne dve utakmice u kojima smo bili favoriti. Zvezda je favorit. Ja sam siguran da kad odigramo odbranu kako treba, da možemo da igramo sa svakim. Igrali smo sa Zvezdom u Jadranskoj ligi ove sezone i imali smo egal. Svašta može da se desi", kazao je Milojević.


online Архиве - Dnevnik Juga\nPočetna / Tag arhiva: online\nTag arhiva: online\nSrdjan Stamenkovic 12/03/2021\tDOGAĐAJI, DRUŠTVO, EKONOMIJA, Leskovac 0\nAdministrator 02/02/2021\tDOGAĐAJI, DRUŠTVO, Leskovac, Niš, Vranje 0\nPružićemo kvalitetnu edukaciju licima koja žele ne samo da uspešno se pripreme i polože pravosudni ispit, već i licima koja nemaju pravničko znanje da ovom nastavom i kurrsem steknu osnovna znanja o važećim pravnim propisima u Republici Srbiji. Takođe diolomiranim pravnicima, ekonomistima, dajemo kvalitetne programe renomiranih stručnih lica iz raznih …\nPOVRATAK ĐAKA U KLUPE Drugo polugodište počinje u ponedeljak 18. januara\nSrdjan Stamenkovic 11/01/2021\tDRUŠTVO, Korona Virus, Leskovac, Niš, Vranje 0\nKrizni štab Vlade Srbije doneo je na danas održanoj sednici odluku da se školska godina u Srbiji nastavi 18. januara. Kao što je i planirano, zimski raspust za učenike osnovnih i srednjih škola biće završen ove nedelje, a drugo polugodište počinje u ponedeljak 18. januara. Nastava će se u drugom …\nFAPOR od 12. do 16. novembra u ONLINE formatu\nAdministrator 10/11/2020\tDOGAĐAJI, KULTURA, Leskovac, Uncategorized 0\n8. Festival amaterske pozorišne režije – FAPOR ove godine biće održan u periodu 12-16. novembar 2020., ovoga puta u ONLINE formatu na sajtu www.fapor.rs. Zbog trenutne epidemiološke situacije, odluka da FAPOR ide ONLINE doneta je u dogovoru sa učesnicima ovogodišnjeg festivala. Pokrovitelji festivala su grad Leskovac i Ministarstvo kulture i …


Nova Mazda3 osvojila 5* na EuroNCAP testu sigurnosti | MojNoviAuto.com\nPočetna » Blog » Razno » Nova Mazda3 osvojila 5* na EuroNCAP testu sigurnosti\nJoš jedno vozilo koje izaziva konvencije i još jedan vrhunski rezultat – potpuno nova Mazda3 osvojila je maksimalne ocene za sigurnost i svih pet zvezdica na Euro NCAP testu. Mazdin najnoviji model tako je i službeno postao najsigurniji kompaktni automobil dostupan u Evropi, od svih koji su do sada prošli Euro NCAP testiranje u 2013. godini.\nNajnovija verzija Mazdinog najprodavanijeg automobila svih vremena ostvarila je izvrsne ocene u sve četiri kategorije, postigavši ukupno 93 posto za zaštitu odraslih putnika i 86 posto za zaštitu dece – oboje među najvišim ocenama u Evropi ove godine – te 65 posto u oceni zaštite pešaka, kao i 81 posto u kategoriji sistema za povećanje sigurnosti. Ovi rezultati izdašno premašuju odgovarajuće Euro NCAP-ove pragove potrebne za osvajanje svih pet zvezdica. To je prva ocena potpuno nove Mazde3 od strane neke od vodećih organizacija ili agencija za procenu sigurnosti.


Kineska grupacija najavila veliku saradnju s Rimac Automobilima – Bankar.me\nJune 17, 2019 AUTOMOBILIZAM, REGION, SVE VIJESTI Leave a comment\nLiu Changlai, izvršni direktor Camel grupe, kompanije koja je prošle godine s Rimac Automobilima u kineskom Xiangyangu započela izgradnju fabrike pogonskih sistema za električna vozila, izjavio je u petak da će u budućnosti intenzivirati saradnju s Rimcem te kako će do kraja godine zajednička fabrika dostići dosegnuti kapacitet proizvodnje od 150 hiljada pogonskih sistema.\nCamel grupa je 2017. uložila u Rimac Automobile 30 miliona eura, a lani su Camel i Rimac zajedničkim ulaganjem u Xiangyangu krenuli u izgradnju fabrike pogonskih sistema za električne automobile, uz ostalo motora i invertera.\nChanglai ističe snažnu podršku koju su od lokalne vlasti dobili za izgradnju fabrike, koja je iznosila 10 miliona eura. Kineska kompanija je pak uložila 20 miliona eura, a Rimac Automobili pet miliona eura.\nIzvršni direktor Camela apostrofira da je ta kompanija najveći proizvođač baterija za električne automobile u Aziji, a poručuje da će u budućnosti još intenzivirati ulaganje u Rimac Automobile.\nNajavljuje i kako će do kraja godine u zajedničkoj fabrici imati kapacitet proizvodnje od 150 hiljada pogona za automobile. Dio fabrike, odnosno linija za male serije, kapaciteta 25 hiljada godišnje, već je dovršena.\nMate Rimac napominje za da zajedničko ulaganje ne podrazumijeva proizvodnju baterija, već ih Camel proizvodi zasebno.\nNapominje da u Xiangyangu živi šest miliona ljudi, dok im BDP dostiže 60 milijardi eura.\nPrevious Nakon 12 godina smjena na čelnoj poziciji po tržišnom učešću mobilnih operatera u Crnoj Gori (Bankar.me analiza)\nSljedeći Sudovi i izvršitelji blokirali 3,5 milijardi vrijedne akcije\nPočinje s radom kompanija Bugatti Rimac


RTCG - Radio Televizija Crne Gore - Nacionalni javni servis :: Region :: Vučić: Francuska da pomogne oko Kosova\nObjavio: F.R. [ RTS ]\nMAKRON U SRBIJI 15. 07. 2019. 20:07 >> 20:50 47\nPredsjednik Francuske Emanuel Makron je stigao u dvodnevnu posjetu Beogradu, gdje ga je, uz najviše državne počasti, dočekao predsjednik Srbije Aleksandar Vučić.\nVučić je, nakon razgovora sa predsjednikom Francuske Emanuelom Makronom koji je trajao skoro tri puta duže nego što je predviđeno, kazao da gotovo ni sa kim nije imao tako dug razgovor u četiri oka.\nVučić je zamolio Makrona za pomoć u pronalaženju rješenja za kosovsko pitanje i evropske integracije Srbije. Makron poručuje da je Srbija velika evropska nacija, te da Francuska podržava obnovu dijaloga sa Prištinom.\n"Imali smo veoma dug razgovor, mislim da nikada, ili gotovo ni sa kim nijesam imao tako dug razgovor u četiri oka kao sa Makronom i moguće da nikada nijesam imao tako otvoren i iskren razgovor", rekao je Vučić na zajedničkoj konferenciji za medije u Palati "Srbija".\nIstakao je da je saslušao Makrona o svim važnim regionalnim i evropskim pitanjima, napominjući da je mnogo naučio od francuskog predsjednika.\n"Iznio sam sve naše probleme prije svega po pitanju rješavanja kosovskog čvora, razgovarali smo, rekao bih, toliko dugo da teško mogu neku temu da pronađem koje se nijesmo dotakli. Govorio sam istinu i zalagao se i borio se da nam Francuska pomogne na evropskom putu i rješavanju kosovske krize, rekao koliki ugled Francuska ima u regionu, a i kod građana Srbije", naglasio je Vučić na konferenciji sa Makronom.\nPredsjednik Srbije ukazao je da je sa francuskim kolegom razgovarao o onome što se zbivalo u Berlinu i onome što se, kaže, nije dogodilo u Parizu na obilježavanju stogodišnjice od završetka Prvog svjetskog rata.\n"Nadam se da će nam jaka Francuska pomoći", poručio je Vučić.\n"Gledaćemo da guramo naprijed sve radnje i procese, a to je izgradnja metroa u Beogradu, veliki projekat, gdje smo od početka radili i radićemo sa francuskim kompanijama", istakao je Vučić, dodajući da Srbija želi bolju saradnju sa Francuskom.\nVučić je rekao da je Srbija zainteresovana da kupi druge uređaje optoelektronske prirode od Fraucuske.\n"Mi to radimo da bismo sačuvali zemlju, vojno-neutralnu. Zadovoljni smo kupovinom raketa 'mistral', dobićemo 18 jedinica i 50 raketa ukupno. Za nas je to značajno", istakao je Vučić.\nPredsjednik je ponovio da je veoma srećan što je mogao da ugosti francuskog predsjednika i da, kako kaže, "otvoreno, najotvorenije razgovara sa njim o svim ključnim pitanjima".\n"Želimo novo partnerstvo sa Srbijom," poručio je Makron, prenosi RTS.\nPredsjednik Srbije Aleksandar Vučić poželio je dobrodošlicu Makronu i zahvalio mu se na energiji i upornosti da vrati Francusku u region.


Lagumdžija sprema zatvor za Čovića, presuda već donesena? – Informer\nPrema pisanju Nezavisnih novina Zlatko Lagumdžija, lider SDP-a BiH, igra “prljavu igru” prema lideru HDZ-a BiH Draganu Čoviću.\nDok zvanično pregovara sa Čovićem o formiranju Vijeća ministara BiH, u Kantonalnom sudu je već sve do detalja “utegao” kako bi lidera HDZ-a spremio u zatvor i tako ga izbacio iz političkog ringa, tvrde Nezavisne novine.\nČitavu strategiju Lagumdžija je izgradio na falsifikatu, odnosno dokumentu još iz vremena kada je Čović bio federalni ministar finansija, 2000. godine, koji ga tereti da je pomogao Mesnoj industriji “Lijanović” da ne plaća posebne takse na uvezeno pureće i pileće meso.\nSporni dokument je u stvari nastao u kompjuteru bivšeg direktora Carinske uprave Federacije Želimira Repca, koji je ovjeren faksimilom potpisa Dragana Čovića. E sad, da je nova optužnica koja je nedavno podignuta protiv Čovića u Kantonalnom tužilaštvu klasičan politički progon, može se zaključiti čitajući obrazloženje presude Suda BiH, koji je procesuirao isti predmet. Tu je navedeno da Čović nije potpisao dokument, ali je kriv što ga nije stavio van snage, pa su braća Lijanovići inkasirali u džep oko dva miliona KM, a nesrećni Rebac se 2006. godine bacio sa Lučkog mosta u Neretvu.\nDragan Čović je prvobitno bio optužen na pet godina zatvora, da bi Apelaciono odjeljenje tu presudu poništilo, a nakon toga se predmet “vozao” od Kantonalnog do državnog tužilaštva sve dok na vlast nije došao Lagumdžija i dosjetio se da bi ga mogao iskoristit, pišu Nezavisne novine.\nNavodno je prema pisanju ovog lista Draganu Čoviću presuda već donesena, samo se čeka da se i formalno završi sudska procedura.\nMinimalne subvencije zbog poskupljenja struje samo bacanje prašine u oči


Povlačenje NATO-a iz Avganistana i posledice – Sandžaklija\nPovlačenje iz Avganistana je još jedan spoljno-politički izazov predsednika Džoa Bajdena koji nastoji da okonča najduže američko ratno angažovanje bez ugrožavanja napretka ostvarenog posle svrgavanja talibanskog režima pre skoro dve decenije, pišu svetski mediji.\nPredstavnici administracije SAD posle posete ministra odbrane SAD Avganistanu razgovaraće i sa saveznicima iz NATO-a o povlačenju trupa iz te zemlje. Povlačenje iz Avganistana je još jedan spoljno-politički izazov predsednika Džoa Bajdena koji nastoji da okonča najduže američko ratno angažovanje bez ugrožavanja napretka ostvarenog posle svrgavanja talibanskog režima pre skoro dve decenije, pišu svetski mediji.\n‘Odgovoran kraj sukoba’\nAmerički ministar odbrane Lojd Ostin došao je u nenajavljenu posetu Avganistanu kao prvi zvaničnik Bajdenove administracije koji je boravio u zemlji u kojoj SAD vode najduži rat, piše Njujork tajms.\nSnage SAD bi, prema sporazumu koji su pre više od godinu dana postigli administracija Donalda Trampa i talibani, trebalo da se do 1. maja povuku iz Avganistana, gde su neprekidno prisutne od 2001.\nOstin u Avganistanu nije hteo da komentariše da li su talibani ispunili obaveze po sporazumu sa SAD, navodeći ipak da je “nivo nasilja u zemlji i dalje prilično visok”, ukazuje Njujork tajms. Šef Pentagona takođe je izbegao da govori o datumu povlačenja, rekavši da je odluka na Bajdenu. “Želimo da vidimo odgovoran kraj ovog sukoba”, dodao je on.\nBajden je prošle nedelje rekao da će biti “teško” da se ispuni rok za povlačenje, dok je Ostin prethodno izrazio uverenje da bi mogao da povuče sve preostale američke trupe iz Avganistana do 1. maja, ako mu predsednik tako naloži.\nZvaničnici Bajdenove administracije sastaće se sa saveznicima da razgovaraju o kolebljivim planovima za okončanje rata u Avganistanu, okrećući se još jednom velikom spoljnopolitičkom izazovu posle nedelje sukobljavanja s glavnim geopolitičkim rivalima Vašingtona, ističe Volstrit džurnal.\nDržavni sekretar Antoni Blinken dolazi ove nedelje u Brisel na sastanke sa saveznicima iz NATO-a koji su podržali SAD u Avganistanu gde imaju 6.500 vojnika. Američki saveznici su ranije naveli da će povlačenje njihovih trupa zavisiti od američke logističke podrške.\nRazgovori o dugotrajnom ratu u Avganistanu biće novi test spoljne politike Bajdenove administracije, pošto su se prethodne nedelje Blinken i savetnik Bele kuće za nacionalnu bezbednost Džejk Salivan sukobili s kineskim kolegama na sastanku na Aljasci. Takođe prošle nedelje, Rusija je opozvala ambasadora u Vašingtonu zbog Bajdenove izjave o predsedniku Vladimiru Putinu.\nGeneralni sekretar NATO-a Jens Stoltenberg rekao je u ponedeljak, 22. marta, da “sve opcije ostaju otvorene” za Avganistan, prenosi Frans pres.\n“Nema lakih izbora i zasad, sve opcije ostaju otvorene”, rekao je Stoltenberg na konferenciji za novinare, dodajući da će se saveznici “blisko konsultovati” s Blinkenom na predstojećem sastanku.\nSaveznici u NATO su rekli da su spremni da ostanu duže u Avganistanu, ali da je na Vašington do donese takvu odluku, dok su talibani upozorili SAD da će biti “odgovorne za posledice”.\nSituacija u Avganistanu stavila je Bajdenovu administraciju pred teške opcije kako da okonča učešće u ratu koji traje skoro 20 godina, a da ne dozvoli da se ugrozi bezbednost i ostvareni napredak, ocenjuje Vašington post.\nVremenski rok za povlačenje, zajedno s kontinuiranim napadima talibana na avganistanske snage i izazovima premeštanja vojne opreme iz zemlje bez izlaza na more, postavio je pitanje da li su SAD došle do trenutka kada više nije izvodivo da sve američke trupe napuste Avganistan do 1. maja, ukazuje list, navodeći da je NBC njuz prošle nedelje javio da je Bajden odlučio da vojnici SAD ostanu do novembra.\nAngažovanje snaga SAD u Avganistanu je i političko bremenito pitanje, podvlači list. Bajden je tokom predsedničke kampanje obećao da će okončati “večne ratove”, mada u njegovoj Demokratskoj stranci postoji neslaganje koliko brzo treba da se povuku američke snage.\nŠef Pentagona je posetio Avganistan usred zabrinutosti pojedinih visokih američkih vojnih i avganistanskih zvaničnika da bi brzo povlačenje SAD moglo dovesti do ponavljanja scenarija iz Iraka posle odlaska američkih trupa u vreme administracije Baraka Obame, piše Forin polisi.\nZa Bajdenovu administraciju, odluka o tome šta da radi u Avganistanu je obojena onim što se dogodilo u Iraku, gde je takozvana Islamska država osnažila posle povlačenja SAD, ukazuje američki časopis. “Znam da su ljudi zamoreni ratovanjem”, rekao je bivši visoki zvaničnik administracije. “(Ali) za pet godina svi će pisati o tome kako vide kako talibani uzvraćaju”.\nBajden pogoršava američke probleme Avganistana pokušavajući da poboljša sporazum koji je prethodna administracija postigla s talibanima, piše kolumnista Blumberga Eli Lejk uz ocenu da bi predsednik SAD trebalo da krene ispočetka.


Trazim informacije o Gojku Tubicu - Page 2 - SJENICA.com forum\nSJENICA.com forum » Grad Sjenica » Poznanstva » Trazim informacije o Gojku Tubicu\n@halilce molim te porazgovaraj sa Sedatom, prenesi mu moje pozdrave, pa ako ista zna ili ima gde da pogleda a ne mrzi ga, neka pogleda, moja zahvalnost ce biti ogromna. Danas sam tetku rasplakala kad sam joj rekla da je kuca srusena, ali kada sam joj rekla koliko se trudite vas nekoliko bila je odusevljena kao i ja uostalom!\nnedavno sam se vratila sa odmora, pa samo da te pitam jesi li mozda uspeo da razovaras sa Sedatom? Ima li nekih vesti? Nadam se da je u nasledjenim papirima imao neki podatak koji bi nam rastumacio tajne proslosti...\nKakvo vam je vreme? Ovde je kao u kazanu, 41 stepen i jedva se dise..\nPozdravljam te i zelim sve najbolje tebi i tvojima\ndaleke, gojko, gojku, informacije, istorija, podaci, pomoc, proslosti, rat, saznati, trazim, tubic, tubicu


Jeftini letovi iz Šri Lanke do Rusije - Avio karte Šri Lanka Rusija - eSky.rs\nAvio karte iz Šri Lanke do Rusije\nPretražite letove iz Šri Lanke do Rusije\nProverite najbolje prilike za letove iz Šri Lanke do Rusije\n✔ Postoje li posebne ponude za letove iz Šri Lanke do Rusije na eSky.rs?\n✔ Mogu li se pobrinuti za osiguranje prilikom rezervacije leta iz Šri Lanke do Rusije?\n✔ Ako rezervišem let iz Šri Lanke do Rusije, mogu li da rezervišem ujedno i smeštaj?\n✔ Koje avio-kompanije nude letove iz Šri Lanke do Rusije?\nBudite sigurni, da na eSky.rs ponuda letova iz Šri Lanke do Rusije uključuje ne samo niskotarifne avio-kompanije, već i one koje su specijalizovane za visoki standard.


Mostar /BBI VIP Business Club: Turizam, poljoprivreda i IT kao razvojne prilike Hercegovine / Radio Sarajevo\nBBI VIP Business Club/Turizam, poljoprivreda i IT kao razvojne prilike Hercegovine\n05. 02. 2019. u 19:28:00 Promotivni tekst\n“Turizam, poljoprivreda i IT kao glavne razvojne grane Hercegovine” bila je tema današnjeg Okruglog stola održanog u Mostaru, kao jedne od pripremnih aktivnosti jubilarne, 10. međunarodne investicijske konferencije “Sarajevo Business Forum 2019”.\nIvica Barbarić, predstavnik Privredne/gospodarske Komore Federacije BiH, dao je osvrt o poljoprivrednom bogatstvu Hercegovine.\n“U posljednje vrijeme imamo veliku ekspanziju proizvodnje smilja i maslina i u tom smjeru treba razvijati ovaj potencijal i omogućiti im finansijsku podršku“, izjavio je Barbarić.\n“Cilj BBI banke i BBI VIP Business Cluba jeste da pružimo podršku svim privrednicima, ne samo u vidu finansijskih usluga, već i pomoću umrežavanja privrednika međusobno, ali i sa investitorima. Sarajevo Business Forum nudi odličnu platformu privrednicima da prezentiraju svoje kompanije i pronađu nove poslovne partnere i investitore” izjavila je Indira Ćišić, rukovodilac Filijale BBI banke Mostar.\nOkrugli stol u Mostaru organizirala je BBI banke i BBI VIP Business Cluba u saradnji sa Privrednom/gospodarskom komorom FBIH, Gospodarskom/privrednom komorom grada Mostara, Asocijacijom za ekonomski razvoj / gospodarski razvitak Hercegovine REDAH, Enterprise Europe Network-a te Vijećem stranih investtora FIC.\nZa dodatne informacije i pitanja molimo kontaktirajte: BBI VIP Club, email: [email protected], telefon: +387 33 275 508\nTagovi: BBI Banka Mostar turizam poljoprivreda konferencija\nPoslovne prilike / BBI VIP Business Club predstavio Sarajevo Business Forum 2017 u Tirani


Organizacija finansijskih funkcija - Seminarski Diplomski Radovi\nDatum i vreme: 19-09-2020, 04:52 PM Dobro došli, Gost! (Prijava — Registracija)\nGotovi Seminarski Diplomski Maturalni Master ili Magistarski / Obrazovanje / Društvene nauke / Finansije / Organizacija finansijskih funkcija\nOrganizacija finansijskih funkcija\nDa bi došli do organizacija finasijskih funkcija u preduzeću pođimo od definisanja smaog preduzeća koje se može definisati skao organizacini sistem sa svim njegovim karakteristikama. To znači, da se preduzeće da opisati kao otvoren, dinamicki, stohastički i ciljno usmeren poslovni sistem. Za nesmetano odvijanje poslovnog procesa je najvažnija stabilnost poslovnog sistema. Na stabilnost poslovnog sistema najčešće najveći uticaj ima prisutnost konflikta između ciljeva pojedinih podsistema poslovnog sistema. Zbog toga poslovni sistem treba da uskladi ciljeve pojedinih podsistema u sinergijsku celinu, i na taj način onemoguci negativne tendencije konfliktnih ciljeva, koji se, ako su neusklađeni, negativno odražavaju na stabilnost sistema kao celine.\nSvako preduzeće predstavlja manje ili vise složenu drustveno-ekonomsku kategoriju sa definisanim ekonomskim ciljevima i zadatcima. Preduzeće je, prema tome, složen poslovni sistem čiji je osnovni cilj i zadatak obavljanje određenih poslova u sklopu njegove individualne reprodukcije kao dela integralne društvene reprodukcije. Preduzeće je složen poslovni sistem, jer se unutar njegove individualne reprodukcije izvršava složen privredni zadatak, u vezi s tim i unutrašnja podela rada. U okviru jedinstvenog poslovnog sistema mogu se identifikovati sledeća tri podsistema: izvođački, informacioni i upravljački.\n1.1\tUloga i značaj organizacije finasijske funkcije u preduzeću\t4\n1.2\tOdnos finansijske funkcije i ostalih funkcija u preduzeću\t4\n1.3\tFinansijska politika preduzeća\t6\n1.4\tFaktori finansijske politike\t7\n1.5\tFinansije kao poslovna funkcija\t8\n1.6\tFinansijska funkcija i njena organizacija na primeru javnog transportnog preduzeća LASTA\t14\nCash flow analiza finansijskih izveštaja derrick 0 1,525 06-02-2014 10:53 PM\nHendi Tel doo Analiza finansijskih izveštaja derrick 0 1,232 06-02-2014 10:38 PM\nAnaliza finansijskih izvještaja Maja 0 2,463 02-08-2012 03:38 PM\nMrs 1 - prezentacija finansijskih izvještavanja - ij Maja 0 1,622 02-08-2012 03:14 PM\nRevizija finansijskih izveštaja - seminarski Maja 0 2,133 02-08-2012 03:09 PM


ČAČAK UŽIVO - Novi podzemni kontejneri u gradu\nVi ste ovde: Početak Servisne informacije Novi podzemni kontejneri u gradu\nNovi podzemni kontejneri u gradu\nObjavljeno četvrtak, 29 novembar 2018 11:00\nU okviru programa postavljanja podzemnih kontejnera na teritoriji grada, u skladu sa realizaijom programa poslovanja za 2018. godinu, JKP "Komunalac" Čačak je postavilo jedanaest novih posuda, kapaceiteta od 3-5 m3 na pet lokacija u gradu i to:\nŽeleznička (ispred “Socijalnog”) dva podzemna kontejnera\nSkadarsaka (ispred Halk-banke) tri podzemna kontejnera,\nVeselina Milekića (veliki park) dva podzemna kontejnera\nKralja Petra Prvog (ispred “Instituta za voćarstvo”) dva podzemna kontejnera\nSvetozara Markovića (preko puta škole Filip Filipović) dva podzemna kontejnera\nPodzemni kontejneri su postavljeni na lokacijama u paru (ispred Halkbanke tri) i namenjeni su za odlaganje morog i suvog otpada, što je jasno obeleženo odgovarajućim nalepnicama. Prednost podzemnih kontejnera u odnosu na klasične posude za odlaganje smeća je višestruka. Pored toga što zauzima manje prostora, posuda kapaciteta 3m3 menja tri klasična kontejnera od 1,1 m3, pražnjenje ovih posuda je mnogo lakše i brže, ne oseća se neprijatan miris i smanjena je mogućnost paljenja otpada u kontejneru.\nDakle, postavljanjem podzemnih kontejnera na ovim lokacijama zamenili smo preko 20 klasičnih posuda od 1,1 m3, za odlaganje mokrog otpada (kućno smeće), a svaka lokacija je snabdevena i posudom za odlaganje suvog otada. Podsećamo i apelujemo na korisnike usluga da je veoma važno na pravilan način koristiti posude za smeće:\n- da slože kartonsku ambalažu pre ubacivanja u kontejner,\n- da ne parkiraju vozila ispred kontejnera, naročito u jutarnjim časovima, kada se vrši pražnjenje posuda,\n- da ne ostavljaju kabasti otpad i kese isred kontejenra.\nNapominjemo da je strogo zabranjeno ubacivanje žara u kontejnere, jer se paljenjem tela podzemnog kontejnera ugrožava zdravlje ljudi i objekti u okolini a pravi velika materijalna šteta. Potrebno je znati da su podzemni kontejneri ispred Halkbanke pod stalnim videonadzorom, a da se isto planira i na ostalim lokacijama Naše preduzeće planira dalju zamenu klasičnih posuda za odlaganje smeća podzemnim kontejnerima i time trajno poboljša kvalitet vršenja usluge.\nIzvor: JKP "Komunalac" Čačak


Pripadnici snaga reda odvode demonstranata za vreme protesta na kojima su odbačeni rezultati predsedničkih izbora u Belorusiji, 15. novembra 2020.\nBeloruska policija uhapsila je na desetine demonstranata koji su tražili ostavku Aleksandra Lukašenka i nove predsedničke izbore posle osporenih izbora u avgustu.\nPripadnici snaga bezbednosti upotrebili su suzavac i šok bombe da rasteraju hiljade demonstranata okupljenih u Minsku u nedelju.\nGrupa za ljudska prava Vjasna (Proleće) saopštila je da je najmanje 179 demonstranata privedeno u Minsku i drugim gradovima, među kojima su Homel, Hrodna i Mogilev.\nARHIVA: Vođa beloruske opozicije Svetlana Tihanovskaja u Berlinu, 5. oktobra 2020.\nDemonstranti u Minsku nosili su zabranjene belo-crveno-bele zastave koje su postale simbol političke opozicije u Belorusiji i skandirali parole: "Lukašenko! Sud!" i "Živela Belorusija."\nOpoziciona liderka Svetlana Tihanovskaja, koja tvrdi da su izbori bili namešteni u korist Lukašenka i smatra sebe legitimnom pobednicom, izjavila je da je gušenje demonstracija 15. novembra "suzavcem i granatama, uz vatreno oružje" bilo užasavajuće, i pozvala na međunarodnu podršku demonstrantima.\n"Pozivamo saveznike da stanu uz narod Belorusije i ljudska prava. Potrebni su nam humanitarni koridor za povređene, podrška medijima i međunarodna istraga zločina", napisala je na Tviteru.\nTihanovskaja je napustila Belorusiju i trenutno živi u Litvaniji zbog pretnji koje su upućivane njoj i njenoj porodici.\nRusija je, za to vreme, podržala Lukašenka. Predsednik je 13. novembra obećao da neće predati vlast i kritikovao svoje političke protivnike i demonstrante. Rekao je da njegova zemlja treba da se integriše sa Rusijom i organizacijama koje predvodi Moskva da bi se izbegla "revolucija boja" - termin koji se često koristi da se opišu prozapadna politička previranja.\nEU je još jednom osudila nasilno gušenje protesta i zapretila novim sankcijama Minsku posle smrti 31-godišnjeg muškarca 12. novembra, za koga se veruje da su ga do smrti pretukli maskirani pripadnici snaga bezbednosti.\nNekoliko demonstranata je ubijeno a hiljade ljudi su uhapšene od kada su vlasti proglasile Lukašenka pobednikom izbora. Postoje i kredibilni izveštaji o mučenju zatvorenika za vreme sve jačeg gušenja protesta.\nVeći deo vodećih opozicionara zemlje je uhapšen ili primoran da napusti zemlju.